KERAJAAN INI SEMAKIN JAUH DARIPADA HATI RAKYAT….

Jika mahu disenarai satu persatu, baru dalam tempoh 19 bulan PH menjadi kerajaan, sebenarnya terlalu banyak perkara-perkara yang mengecewakan dan mengguris hati rakyat telah berlaku.
Harapan rakyat apabila mereka membuat keputusan menukar kerajaan dan menumbangkan BN, yang diminta hanyalah agar kehidupan selepas itu bertambah baik dengan kos sara hidup menurun, banyak peluang pekerjaan dan cara menambah pendapatan juga menjadi lebih banyak.
Malangnya semakin hari berlalu, harapan itu semakin kabur dan kelam dengan yang munculnya akhirnya hanya berita-berita sedih dan menyakitkan hati.
Janji Tun Mahathir Mohamad dengan pengalamannya selama 22 tahun sebagai Perdana Menteri sebelum ini bahawa tempoh dua tahun untuknya menerajui negara sudah mencukupi untuk memulihkan ekonomi, tidak lebih sekadar janji bulan madu orang sedang bercinta.
Dalam tempoh 19 bulan menerajui kerajaan, Tun Mahathir ternyata gagal memberi yang lebih baik sebagaimana yang pernah dijanjikannya sebelum beroleh kuasa.
Ini berikutan begitu banyak aset negara dan syarikat strategik milik Khazanah yang dijual dan terlepas ke tangan pihak asing.
Sementara penjualan itu menimbun wang yang banyak, yang musykilnya hutang negara terus juga meningkat.
Ke mana dan untuk apa wang penjualan aset itu digunakan?
Apakah kerajaan tidak cukup hasil untuk membiayai urusan harian pentadbirannya?
Selain itu, pemberhentian kerja dan penamatan mereka yang bekerja kontrak dengan kerajaan pula kedengaran di mana-mana, termasuk ramai yang meluahkannya di media sosial.
Kenapakah kerajaan baru yang kononnya mendokong aspirasi membela rakyat, tiba-tiba lebih dulu memangsakan pekerja bawahan dan yang bergaji kecil?
Kalau benar kerajaan tidak cukup wang, kenapa pemberhentian itu berlaku di kala majoriti menteri sibuk bercuti di luar negara dengan pembiayaan penuh wang cukai rakyat?
Terbaru ini berlaku pula penamatan elaun kritikal untuk doktor, jururawat, jurutera dan profesional lainnya yang menyertai perkhidmatan awam mulai tahun depan.
Tindakan JPA ini merupakan satu lagi berita sedih untuk rakyat seolah-olah kerajaan PH pimpinan Tun Mahathir ini sudah hilang upaya dan tidak mampu lagi memberi kesejahteraan kepada rakyat.
Menjelang tahun depan, mungkin banyak lagi berita-berita sedih seperti itu menjadi tatapan kita semua yang pada hakikatnya menjadikan kerajaan PH semakin jauh daripada hati rakyat.
Itu belum termasuk lagi rancangan kerajaan mahu mengurangkan saiz perkhidmatan awam dan semua ini bukan saja menyebabkan rakyat biasa, bahkan pendokong PH sendiri turut rasa kecewa.
Mereka kini jadi keliru, jika kerajaan terdahulu bermasalah dan tidak cekap, mengapa masih banyak perkara untuk kepentingan rakyat masih dapat diberikan?
Yang ternampak menonjol di mata rakyat hanyalah keghairahan Tun Mahathir berpolitik dengan mencatur sana mencatur sini dan memecahkan kelompok memecahkan sini untuk menampakkan dirinya terus unggul berkuasa dengan seolah-olah sudah lupa kepada janji peralihan kuasa serta dirinya bukannya semakin muda.
Sampai bilakah rakyat terus kecewa dengan PH?
Apakah harapan rakyat rakyat terhadap PH sebelum tibanya detik PRU15 hanya pada Anwar Ibrahim yang sepatutnya mengambil alih kuasa tahun depan?
(ShahbudinHusin 25/12/2019)

0

0

votes
Article Rating
Kongsikan artikel ini


JIKA TAK SETUJU DENGAN KEPUTUSAN KERAJAAN, LETAKLAH JAWATAN DAN BUKAN BUAT VIDEO RAKAMAN!!

Setakat ini sekurang-kurangnya dua orang menteri, Syed Saddiq Syed Abdul Rahman dan Dzulkefly Ahmad telah tampil memberi reaksi tidak setuju dengan keputusan JPA menamatkan pemberian elaun kritikal kepada doktor, jururawat, jurutera dan profesional lain dalam pengambilan baru perkhidmatan awam bermula tahun depan.
Sementara Menteri Kesihatan hanya mengeluh dengan ciapan “Aduhh” di laman Twitternya, Menteri Belia dan Sukan sebaliknya dengan pantas membuat rakaman video dan menyebarkan melalui media sosialnya.
Dalam rakaman itu, Syed Saddiq secara jelas membantah keputusan JPA itu sambil menegaskan bahawa elaun ahli politik dan menteri sepertinya yang harus dipotong, bukan pekerja profesional dalam kerajaan tersebut.
Seterusnya, sebagai tanda simpati, beliau turut mengumumkan keinginan mengurangkan cuti tahunannya, memulangkan elaun percutian dan meneruskan pemotongan gaji bulanan sebanyak 10 peratus.
Berbanding keluhan Dzulkefly yang tidak banyak mendapat reaksi, apa yang lakukan Syed Saddiq lebih mengundang kecaman banyak pihak terhadapnya.
Ramai yang menyifatkan tindakan Syed Saddiq itu lebih bermotifkan mahu publisiti murahan dan ingin menampilkan dirinya seolah-olah pejuang rakyat, khususnya kepada anak-anak muda.
Sejujurnya Syed Saddiq harus sedar beliau kini adalah seorang menteri dan anggota kabinet, maka beliau seharusnya mendokong dan menyokong dasar serta keputusan kerajaan.
Apalagi, difahamkan keputusan JPA itu adalah berdasarkan hasil mesyuarat jawatankuasa kabinet yang dipengerusikan oleh Perdana Menteri, Tun Mahathir Mohamad sendiri.
Maka, sebagai menteri dan anggota jemaah kabinet, Syed Saddiq tidak boleh sesuka hati menampilkan dirinya dalam rakaman video yang dibuatnya sendiri untuk membantah perkara itu.
Beliau harus ada etika atas kedudukannya sebagai anggota jemaah menteri.
Jika mahu membantah dan tidak setuju dengan perkara itu, beliau seharusnya menggunakan saluran yang betul iaitu melalui mesyuarat kabinet yang diadakan pada setiap minggu.
Kenapa Syed Saddiq tidak boleh menunggu mesyuarat kabinet untuk menyuarakan pandangan serta bantahannya dan mengapa mesti melalui video secara terbuka?
Kalau bukan kerana mencari populariti, apa lagi tujuan dan motifnya?
Apakah Syed Saddiq merasakan dirinya masih seorang pembangkang?
Jika beliau tidak setuju dengan sesuatu keputusan kerajaan dan kalau pun tidak mahu menggunakan saluran mesyuarat kabinet, langkah yang lebih terpuji ialah meletakkan jawatan sebagai menteri.
Jika mahu umum letak jawatan, bolehlah juga diterima jika dilakukan melalui video.
Itu baru betul, itu pun kalau betul-betul beranilah!!
(ShahbudinHusin 26/12/2019)

0

0

votes
Article Rating
Kongsikan artikel ini


KEPRIHATINAN ANWAR MULA MENAMPAKKAN HASIL

Berikutan isu Bayaran Insentif Perkhidmatan Kritikal atau BIPK dalam perkhidmatan awam yang diumum akan ditamatkan bermula tahun depan telah menimbulkan keresahan ramai, Anwar Ibrahim tampil menyarankan jemaah menteri agar membincangkan semula perkara itu.
Katanya, perkara itu wajar dibincangkan semula selepas ada rungutan dan bantahan daripada pelbagai pihak.
Presiden PKR itu menyatakan demikian dalam kenyataan media yang dikeluarkannya.
Sebagai bakal pengganti Perdana Menteri yang sudah dipersetujui, suara Anwar ini adalah tanda keprihatinannya kepada rakyat jelata.
Dan berikutan itu, Menteri Kesihatan, Dzulkefly Ahmad telah mengeluarkan arahan agar kementeriannya mengadakan pertemuan dengan JPA bagi membincangkan isu tersebut.
Di bawah kementerian beliau, doktor dan jururawat adalah antara kategori penerima BIPK dalam perkhidmatan awam.
Mudah-mudahan dengan keprihatinan dan suara Anwar ini, akan ada cahaya harapan menceriakan kegerhanaan rakyat dalam isu BIPK ini.
(ShahbudinHusin 26/12/2019)

0

0

votes
Article Rating
Kongsikan artikel ini


ADAKAH ZAHID HAMIDI SUDAH BERSAMA DENGAN AGENDA HISHAMMUDDIN?

Berdasarkan pemahaman secara umum, tindakan Apandi Ali meletakkan jawatan sebagai Pengerusi Lembaga Disiplin UMNO secara mengejut adalah kerana tidak berpuas hati dengan adanya arahan agar menangguhkan perbicaraan disiplin terhadap bekas Naib Presiden UMNO, Hishammuddin Hussein.
Sehubungan itu, Apandi menegaskan, beliau meletakkan jawatan kerana tidak sedia menjadi kuda tunggangan sesiapa.
“Saya tidak sanggup jadi kuda tunggangan. Maruah saya lebih penting daripada jawatan,” kata Apandi yang merupakan bekas Peguam Negara era Najib Razak.
Perbicaraan itu sepatutnya diadakan semalam, 26 Disember 2019.
Sementara itu, Ahli MT UMNO, Lokman Adam mendakwa, pihak yang mengarahkan penangguhan perbicaraan terhadap Hishammuddin itu adalah Presiden UMNO sendiri, Ahmad Zahid Hamidi.
Sehubungan itu, beliau memuji Apandi sebagai seorang yang berprinsip atas tindakannya meletakkan jawatan itu.
“Lembaga Disiplin UMNO sepatutnya adalah sebuah badan bebas yang tidak boleh disekat daripada menyiasat sesiapa sahaja tanpa dihalang termasuk oleh Presiden parti.
“Tindakan Presiden UMNO ini jelas bercanggah dengan perlembagaan parti dan menghina kedudukan Lembaga Disiplin itu sendiri,” katanya lagi.
Sesungguhnya inilah nasib Presiden UMNO setelah BN tidak lagi berkuasa kerana jika Presiden UMNO itu berjawatan Perdana Menteri, tindakan atau arahannya bukan saja akan diterima dengan senang hati oleh sesiapa malah akan diberi puji-pujian oleh ramai yang lain lagi.
Tetapi, jika benar arahan itu datang daripada Presiden UMNO, mengapakah Zahid Hamidi memberi arahan agar perbicaraan terhadap Hishammuddin itu ditangguhkan?
Apakah tindakan Hishammuddin bersama 21 Ahli Parlimen UMNO mengadakan pertemuan secara sulit dengan Azmin Ali di rumahnya pada waktu malam baru-baru ini bukan suatu kesalahan?
Apakah Zahid Hamidi sebenarnya takut dengan gerakan Hishammuddin yang dipercayai umum ada hubungan baik dengan Tun Mahathir Mohamad, malah sebagaimana didakwa oleh Lokman, prosiding terhadap bekas Naib Presiden UMNO atas kesalahan melanggar peraturan parti itu sudah dibatalkan sebanyak tiga kali?
Ataukah Zahid Hamidi sudah mula bersetuju dengan gerakan Hishammuddin yang dipercayai ramai mahu mengukuhkan kedudukan Tun Mahathir, seterusnya agar kekal lebih lama sebagai Perdana Menteri melalui gabungan atau kerjasama baru dan dengan demikian, Presiden UMNO yang sedang berdepan banyak kes mahkamah, akan turut kembali ke persada kuasa semula?
Akan ditinggalkankah Najib dalam percaturan ini?
(ShahbudinHusin 27/12/2019)

0

0

votes
Article Rating
Kongsikan artikel ini


MENUNGGU JANJI PDRM SEBELUM TIBANYA TAHUN BARU…

Hari ini sudah 28hb Disember dan ini bermakna tahun 2019 hanya tinggal empat hari saja lagi.
Rabu ini tahun baru 2020 akan menjelang tiba.
Di sebalik siasatan kes “video Haziq” yang terlengah-lengah dan tertangguh-tangguh sejak lebih enam bulan, pihak polis baru-baru ini mengumumkan identiti sebenar lelaki dalam video itu akan dapat diketahui sebelum tibanya tahun baru.
Ini berikutan, kata Pengarah Jabatan Siasatan Jenayah Bukit Aman, Huzir Mohamed berkata, klip video tersebut sudah dihantar ke sebuah firma di Amerika Syarikat (AS) untuk dianalisis.
“Polis telah pergi ke AS baru-baru ini, dan mereka sudah balik. Laporan analisis tersebut akan dibekalkan kepada PDRM dalam masa terdekat,” katanya lagi.
Ditanya lebih lanjut bila keputusan tersebut akan diperolehi, Huzir menjawab: “PDRM sangat yakin sebelum hujung tahun.”
Aminnn….mudah-mudahan janji polis ini benar-benar menjadi kenyataan dan di ambang 2020 nanti akan selesai satu kemelut yang sudah berpanjangan dalam negara.
(ShahbudinHusin 28/12/2019)

0

0

votes
Article Rating
Kongsikan artikel ini


BAIK PENYOKONG PH ATAU UMNO, KERAJAAN PINTU BELAKANG MESTI DITOLAK

Isu utama yang membelenggu UMNO sekarang ini adalah keghairahan dan tidak sabarnya mereka untuk kembali berkuasa tanpa mahu menunggu PRU bagi mendapatkan mandat rakyat.
Oleh kerana ia sudah berkuasa terlalu lama dan tidak pernah menjadi pembangkang, maka sekali ia tiada kuasa sejak PRU14 lalu, para pemimpin UMNO seolah-olah hilang punca untuk mengurus parti dan diri sendiri.
Itulah yang menyebabkan sekumpulan Ahli Parlimen UMNO segera melompat parti menyertai Bersatu sebaik BN kalah dan hilang kuasa pada PRU 9 Mei 2018 yang lalu.
Apabila hilang kuasa, hidup tanpa jawatan, tanpa kedudukan dan tanpa kontrak perniagaan, mereka merasakan seolah-olah dunia ini sudah gelap untuk meneruskan kehidupan.
Itulah juga yang menyebabkan Hishammuddin Hussein bersama 17 Ahli Parlimen UMNO begitu mudah mengadakan pertemuan sulit pada waktu malam dengan Menteri Hal Ehwal Ekonomi, Azmin Ali, walaupun dikatakan perjumpaan itu hanya berkaitan permohonan untuk projek-projek pembangunan di kawasan masing-masing, tetapi tentulah ia turut sama terkait dengan usaha menubuhkan kerajaan baru melalui pintu belakang.
Jika tanpa ada kemungkinan menubuhkan kerajaan secara haram, mustahil pertemuan itu dapat dilangsungkan.
Baik di pihak Azmin, mahu pun Hishammuddin, kalaulah pertemuan itu semata-mata berkaitan permohonan kontrak pembangunan di kawasan Parlimen masing-masingbtanpa ada niat lain yang terselindung di sebaliknya, tidak ada faedahnya kedua-dua pihak saling setuju dengan bertemu.
Kemudian apabila Lokman Adam membuat aduan terhadap Hishammuddin kepada Lembaga Disiplin UMNO, lalu kemudian prosiding disiplin yang sepatutnya diadakan pada 26 Disember lalu ditangguhkan, ia juga berkaitan penubuhan kerajaan pintu belakang itu.
Dikatakan arahan itu datangnya daripada Presiden UMNO, Ahmad Zahid Hamidi sendiri dengan maksud untuk terus memberi ruang kepada Hishammuddin meneruskan agenda menubuhkan kerajaan baru melalui pintu belakang dan dengan demikian bukan saja memungkinkannya kembali memegang jawatan dalam kerajaan, bahkan melepaskan daripada 87 pertuduhan rasuah, pecah amanah dan penggubahan wang haram yang sedang dihadapinya.
Sekurang-kurangnya itulah maksud daripada dakwaan Lokman terhadap Zahid yang didakwanya mengarahkan prosiding disiplin terhadap Hishammuddin ditangguhkan sehingga akhirnya menyebabkan Apandi Ali meletakkan jawatan sebagai Pengerusi Lembaga Disiplin.
Walaupun tindakan Lokman boleh dikatakan murni iaitu untuk memastikan UMNO hanya kembali berkuasa melalui PRU dan bukan melalui pintu belakang, malangnya beliau kini didesak agar dipecat sebagai Ahli MT UMNO.
Sesuatu yang UMNO harus sedar ialah mereka sudah kalah dalam PRU14 lalu dan yang menang ialah PH yang didalamnya ada PKR, DAP, Amanah, Bersatu serta dibantu dengan sokongan oleh Warisan.
Apabila sudah kalah dan ditolak rakyat, adalah tidak bermaruah untuk para pemimpinnya terus berusaha membawa UMNO kembali berkuasa melalui pintu belakang.
Kalau mahu berkuasa semula, UMNO mesti melakukannya melalui pilihanraya dan menerusi mandat yang sah daripada rakyat.
Lain daripada itu adalah adalah kaedah kebaculan, kepondanan dan mengkhianati pilihan rakyat yang memilih PH untuk berkuasa selama sepenggal atau lima tahun sehingga PRU yang seterusnya.
Kenapakah UMNO begitu gopoh mahu kembali ke persada kuasa tanpa mahu menunggu ketibaan PRU?
Apakah UMNO tiada keyakinan, meskipun sudah bekerjasama secara sah dengan Pas melalui Muafakat Nasional?
Dalam hal ini, bukan saja penyokong PH mesti mempertahankan kerajaan yang ada ini sehingga PRU yang seterusnya serta tidak membenarkan sesiapa juga mengkhianatinya, malah penyokong UMNO pun harus ada perasaan malu dengan menolak sama sebarang usaha untuk parti itu kembali berkuasa secara haram, tidak sah dan melalui pintu belakang.
PRU adalah untuk mendapatkan kuasa dan jika kuasa sewenang-wenang boleh ditubuh melalui pintu belakang, pilihanraya dan kuasa rakyat sudah tiada ertinya lagi dalam demokrasi.
(ShahbudinHusin 29/12/2019)

0

0

votes
Article Rating
Kongsikan artikel ini


BAGUSLAH KALAU BERSATU NAK BERGABUNG DENGAN UMNO, TAPI PULANGKANLAH JAWATAN PM KEPADA PH….

Ahli MT UMNO, Lokman Adam mendakwa, terdapat usaha yang direstui oleh sebilangan pemimpin UMNO sendiri untuk menggabungkan parti itu dengan Bersatu.
Katanya, antara sebilangan pemimpin yang setuju ke arah penggabungan itu ialah mereka yang sedang berdepan dengan pertuduhan jenayah di mahkamah.
Selain itu, usaha penggabungan yang mahu direalisasikan menjelang Mei 2020 itu juga dipercayai bertujuan memungkiri janji peralihan kuasa kepada Anwar Ibrahim dan seterusnya membolehkan Tun Mahathir Mohamad terus kekal sebagai Perdana Menteri sehingga habis penggal atau sampai beliau menghembuskan nafas terakhirnya.
Sehubungan itu, Lokman mencadangkan agar UMNO segera mengadakan pemilihan semula bagi membolehkan ahli parti membuat pilihan memilih kepimpinan antara yang mahu bekerjasama dengan Bersatu atau sebaliknya.
“Jika benar sebahagian dari kepimpinan UMNO dan bekas pemimpinnya lebih selesa mengambil pendekatan if we can’t defeat them, we join them (jika tak boleh kalahkan mereka, kita sertai mereka), biarlah ahli memutuskan jika mereka bersetuju dengan cara itu atau mereka lebih selesa dengan slogan ‘No Retreat, No Surrender’ (pantang undur, pantang menyerah).
“Daripada mengadakan EGM (mesyuarat agung luar biasa) untuk memutuskan keputusan mana yang mahu diambil oleh ahli parti, saya menyarankan agar pemilihan UMNO dilakukan segera sebelum percantuman yang dijangka berlaku sebelum Mei 2020 itu,” kata Lokman lagi.
Dalam konteks UMNO dan Bersatu, sebenarnya kedua-dua pihak tidak dinafikan ada keinginan untuk saling bekerjasama dan bersatu.
Bagi sesetengah pemimpin UMNO, mereka merasakan hanya dengan cara itu akan membolehkan parti itu kembali semula memegang kuasa.
Selain itu, dengan kembali berkuasa juga, beberapa pemimpinnya yang sedang berhadapan dengan kes mahkamah turut lebih cerah dapat melepaskan diri.
Bagi Bersatu pula, oleh kerana kerusi yang dimenangi dalam PRU14 lalu terlalu ciput, bergabung dengan UMNO akan menjadikannya tambah kuat dan mampu bertahan lebih lama.
Lebih-lebih lagi bagi Tun Mahathir, penggabungan dengan UMNO boleh dijadikan sandaran untuk kekal lebih lama lagi sebagai Perdana Menteri.
Maka itu, bergabungnya UMNO dengan Bersatu bukanlah suatu yang mustahil atau merupakan kesalahan daripada segi hukum politik untuk mengekalkan kuasa dan menyelamatkan diri.
Cuma, khusus buat Tun Mahathir dan Bersatu, jika penggabungan dengan UMNO itu mahu direalisasikan, adalah tidak bermoral untuk membawa sekali jawatan Perdana Menteri bersama dengannya.
Boleh dan tidak salah untuk bergabung, tapi tinggal dan serahkanlah jawatan Perdana Menteri kepada PH kerana yang menang PRU14 lalu adalah PH melalui persefahaman menggunakan logo PKR ketika itu.
Adalah memalukan dan macam muka tak malu jadinya jika jawatan Perdana Menteri mahu dibawa sekali oleh Bersatu untuk dikongsi dengan UMNO melalui penggabungan itu, sedangkan jawatan tersebut adalah milik PH dan dicatatkan kemenangan dalam PRU14 melalui simbol PKR.
Serahkanlah semula jawatan Perdana Menteri itu kepada PH dan melalui gabungan baru itu nanti, berlawanlah dengan PH dalam PRU15 akan datang.
Apa macam, ada bantahan?
(ShahbudinHusin 30/12/2019)

0

0

votes
Article Rating
Kongsikan artikel ini


KENAPA ZAHID HAMIDI MASIH BERDIAM DIRI?

Di sebalik dakwaan Setiausaha Agung UMNO, Annuar Musa bahawa wujud kekeliruan berhubung isu perletakan jawatan Apandi Ali selaku Pengerusi Lembaga Disiplin UMNO, beliau nampaknya tetap tegas dengan keputusan tersebut.
Apandi berkata, beliau akan mengutus surat perletakan jawatannya sebaik pulang dari luar negara.
“Memang benar bahawa ibu pejabat UMNO belum menerima surat peletakan jawatan saya tetapi saya tidak akan mempertimbangkannya semula,” kata bekas Peguam Negara itu lagi.
Dengan ketegasan ini, bermakna Apandi kekal dengan pendirian bahawa wujud campurtangan dalam proses siasatan Lembaga Disiplin terhadap bekas Naib Presiden UMNO, Hishammuddin Hussein kerana didakwa melanggar disiplin parti.
Dan sebagaimana yang disebut oleh Ahli MT UMNO, Lokman Adam dalam kenyataannya sebelum ini, orang yang campurtangan memberi arahan agar prosiding disiplin terhadap Hishammuddin ditangguhkan itu ialah Presiden UMNO sendiri, Ahmad Zahid Hamidi.
Berikutan tidak puas hati dengan campurtangan tersebut serta enggan dirinya dijadikan kuda tunggangan, Apandi mengambil keputusan meletakkan jawatannya.
Yang hairannya, sementara beberapa Pemuda UMNO negeri tampil membidas Lokman dan menggesanya dipecat daripada UMNO, Zahid Hamidi belum lagi tampil memberi sebarang reaksinya.
Kenapakah Zahid Hamidi masih lagi berdiam diri sehingga kini?
Kenapakah beliau tidak mengeluarkan apa-apa kenyataan mempertahankan diri berkenaan dakwaan Lokman terhadapnya?
Tidakkah dengan terus mendiamkan diri bermakna dakwaan Lokman akan dilihat ada kebenarannya?
Begitu pun, dengan perletakan jawatan Apandi, perkara lain yang menjadi tanda tanya ramai ialah apakah status prosiding terhadap Hishammuddin yang sebelum ini telah diarah agar ditangguhkan itu?
Apakah siasatan akan dibuka semula atau ditutup terus?
Yang lebih penting, dengan berdiam diri dalam isu sepenting ini, apakah tindakan Zahid Hamidi ini dapat membawa kebaikan kepada UMNO yang sedang diketuainya?
(ShahbudinHusin 30/12/2019)

0

0

votes
Article Rating
Kongsikan artikel ini


SELAMAT TINGGAL 2019, INIKAH HADIAH PH UNTUK KITA?

Hari ini, 31 Disember merupakan hari terakhir bagi tahun 2019 dan esok, kita akan melangkah ke tahun baru 2020.
Sepanjang tahun lalu, apakah yang mahu kita kenang tentang 2019?
Secara keseluruhan, meskipun tahun 2018 boleh dianggap tahun manis bagi PH kerana berjaya melakar sejarah menjadikan gabungan itu sebagai kerajaan dengan menumbangkan BN, tahun 2019 sebaliknya adalah tahun sedih dan malang bagi PH.
Ini kerana sepanjang 2019 tidak banyak berita gembira atau kejayaan yang berjaya dibentang oleh PH untuk tatapan serta dijadikan hidangan kepada rakyat jelata.
Yang paling menyedihkan tentunya tentang penerimaan rakyat terhadap menteri-menteri PH yang ada.
Tahap penerimaan rakyat terhadap menteri-menteri PH sepanjang 2019 nampaknya begitu rendah, termasuk kepada Perdana Menteri, Tun Mahathir Mohamad sendiri.
Walaupun berpengalaman selama 22 tahun, mungkin kerana pernah menolak janji manifesto sebagai bukan wajib untuk ditunaikan serta terlalu banyak berpolitik untuk kepentingan dirinya, sedangkan keutamaan dan harapan rakyat ialah memberi kesejahteraan kepada mereka, maka tahap penerimaan rakyat kepada Tun Mahathir hanyalah sebanyak 26 peratus saja.
Lebih buruk, ada menteri yang penerimaan rakyat terhadapnya hanya serendah 10 peratus.
Inikah hadiah PH untuk rakyat bagi tahun 2019?
(ShahbudinHusin 31/12/2019)

0

0

votes
Article Rating
Kongsikan artikel ini


JANGAN LUPA ATAU BUAT-BUAT LUPA, 2020 ADALAH TAHUN PERALIHAN KUASA

Hari ini, 1 Januari bermulalah lembaran baru tahun 2020 di hadapan kita.
Menoleh ke belakang, pada awalnya ketibaan 2020 ini adalah detik di mana kita sepatutnya menyambutnya dengan penuh gembira kerana Malaysia telah ditargetkan akan muncul sebagai sebuah negara yang maju.
Malangnya, Wawasan 2020 yang dilancarkan oleh Tun Mahathir Mohamad pada 1991 setelah berakhirnya Dasar Ekonomi Baru atau DEB pada 1990, telah gagal mencapai matlamatnya.
Tun Mahathir sendiri mengakui kegagalan itu, lalu setelah berpeluang menjadi Perdana Menteri sekali lagi pada 2018, bellau telah melancarkan Wawasan Kemakmuran Bersama 2030 (WKB 2030) pada 2019 yang lalu.
Melalui WKB 2030, sasaran untuk mencapai negara maju dianjakkan lagi selama 10 tahun iaitu sehingga tahun 2030.
Oleh kerana gagalnya Wawasan 2020 itu, bermakna tiada apa-apa yang patut kita bergembira menyambut datangnya tahun baru 2020 ini.
Malah, dengan pelbagai isu yang mencengkam kehidupan rakyat sejak PH menjadi kerajaan, ketibaan tahun 2020 boleh jadi menandakan bertambah getir dan peritnya lagi laluan kehidupan di mana yang paling menjadi tumpuan ialah ekonomi yang perlahan dan tidak berkembang serta janji manifesto yang tidak ditunaikan.
Kegagalan menguruskan dua hal tersebut iaitu ekonomi dan janji manifesto sedikit sebanyak telah menyebabkan sokongan rakyat kepada PH kian menurun hari demi hari, walaupun sebelum PRU14 sokongan begitu tinggi sekali.
Harapan rakyat sudah banyak yang lebur dan musnah melihatkan kegagalan itu, tetapi dalam masa yang sama, menteri-menteri, termasuk Perdana Menteri sendiri tetap sibuk berjalan dan bercuti ke luar negara, sambil menikmati gaji serta elaun puluhan dan ratusan ribu setiap bulan.
Seolah-olah dalam tempoh 19 bulan yang sudah berlalu, yang berubah senang hanyalah hidup menteri-menteri dan juak-juak mereka saja, sementara keistimewaan rakyat lebih banyak yang dipotong atau ditiadakan, sambil peluang kerja atau perniagaan makin menyempit lagi jadinya.
Mendepani semua itu, sambil menoleh ke belakang sekali lagi sejak PH menjadi kerajaan, seperkara lain pentingnya tahun 2020 ini adalah kerana ia juga merupakan tahun peralihan kuasa Perdana Menteri.
Sebagaimana yang dijanjikan sendiri oleh Tun Mahathir dan difahami oleh pengundi yang memenangkan PH pada PRU14 lalu, Mei 2020 ini sepatutnya berlaku penyerahan jawatan kepada Anwar Ibrahim setelah Perdana Menteri memegang jawatan tersebut selama dua tahun lamanya.
Meskipun Tun Mahathir baru-baru ini menyatakan peralihan kuasa akan berlaku selepas Sidang APEC di Kuala Lumpur pada November 2020, katalah jika Anwar dan Majlis Presiden bersetuju dengan permintaan perlanjutan itu, penyerahan jawatan tetap wajib dilakukan tidak melepasi Disember 2020.
Selain pemulihan ekonomi dan menunaikan janji manifesto, peralihan kuasa adalah perkara ketiga yang paling dinanti-nanti dan dikehendaki oleh rakyat sebenarnya.
Lebih-lagi lagi selepas 19 bulan menjadi Perdana Menteri, Tun Mahathir tidak menampakkan banyak kemajuan dari segi memberi lebih kebaikan dalam kehidupan rakyat, malah dilihat lebih sibuk kepada aspek politik peribadi semata-mata, maka ramai yang tidak ragu-ragu menyorotinya sebagai telah Perdana Menteri yang gagal.
Lantaran telah gagal itu, melanjutkan lagi keberadaannya di kerusi Perdana Menteri hanya akan menambahkan lagi kegagalan, malah menjadikan derita dan seksa rakyat lebih berpanjangan.
Faktor usia dan keghairahan kembali kepada era PM4, sedangkan dunia sudah banyak berubah dan kini bukan lagi era BN, adalah antara faktor penyumbang kepada kegagalan Tun Mahathir dalam tempoh 19 bulan ini.
Dengan demikian, jika PH mahu terus mendapat sokongan dan ingin memenangi lagi PRU seterusnya, peralihan kuasa tidak dapat tidak, mesti dilaksanakan pada 2020 ini.
Hanya dengan adanya perubahan, berlaku peralihan kuasa dan munculnya Perdana Menteri baru, maka barulah PH mampu bergerak ke hadapan dengan langkah meyakinkan sebagai sebuah kerajaan.
Baik Majlis Presiden atau Tun Mahathir, jika masih komited dengan mandat yang diberi rakyat pada 2018 lalu serta mahu PH kekal sebagai sebagai kerajaan, janganlah lupa atau buat-buat lupa bahawa tahun 2020 adalah tahun peralihan kuasa yang tidak boleh lagi ditangguh atau dilengah-lengahkan.
(ShahbudinHusin 01/01/2020)

0

0

votes
Article Rating
Kongsikan artikel ini


MAKMAL AS SAHKAN AZMIN DALAM VIDEO HAZIQ?

Semalam, selain merupakan hari terakhir bagi tahun 2019, ia juga merupakan hari yang mengecewakan bagi rakyat Malaysia.
Ini kerana harapan mereka untuk mengetahui dengan sahih dan rasmi berhubung siapa seorang lagi lelaki yang dikatakan mirip Azmin Ali dalam video Haziq, tidak menjadi kenyataan akhirnya.
PDRM melalui Pengarah Jabatan Siasatan Jenayahnya, Huzir Mohamad pada 20 November 2019 ada berjanji akan mengumumkan perkara itu sebelum hujung tahun.
Katanya, video Haziq itu sudah pun dihantar ke sebuah makmal di AS dan hasilnya dijangka diketahui sebelum 31 Disember 2019.
Dalam hal ini, rasanya PRDM sudah pun memperolehi keputusan makmal berhubung video Haziq yang mereka hantar ke AS untuk dianalisa itu.
Iyalah, jika daripada bulan November lagi sudah dihantar, takkan setelah sebulan lebih belum dapat keputusannya?
Masalah PDRM cuma mereka barangkali sedang berfikir bagaimana untuk mengumumkan hasil analisa itu kepada umum atau mungkin sedang menunggu arahan daripada Perdana Menteri mengenainya?
Dan mereka berbuat demikian atau menangguhkan pengumuman itu tentunya mungkin kerana hasil analisa makmal AS itu mendapati atau mengesahkan salah seorang lelaki dalam video tersebut adalah Azmin, Menteri Hal Ehwal Ekonomi.
Seorang lagi lelaki dalam video itu tidak perlu dianalisa atau disahkan lagi kerana Haziq Abdullah Abdul Aziz sudah pun mengaku itu adalah dirinya.
Malah Haziq turut mendakwa pasangannya dalam video yang disahkan tulen oleh CyberSecurity Malaysia itu adalah Azmin.
Jika hasil analisa makmal AS mendapati lelaki dalam video itu bukan Azmin, pastilah sebelum 31 Disember 2019 lagi pihak polis sudah pun dengan gah mengumumkannya.
Tetapi, barangkali kerana ia disahkan adalah Azmin, maka pengumumannya terpaksa ditangguhkan, walaupun PRDM sudah berjanji akan mengumumkannya sebelum tahun 2019 berakhir.
Kalau diumumkan juga hasil analisa itu, tentulah ia dilihat bertentangan dengan kehendak Perdana Menteri yang sejak awal diperhatikan begitu kuat melindungi dan mempertahankan Azmin.
Jika hasil analisa makmal yang dibuat oleh Lokman Noor Adam secara sukarela di Indonesia dan London, walaupun keputusan positifnya sudah diserahkan kepada PDRM, ia boleh jugalah ditolak begitu saja.
Tetapi, tentulah sukar menolak hasil keputusan yang dihantar sendiri oleh PDRM.
Begitulah kebarangkalian dilema paling besar dihadapi oleh PDRM ketika ini di sebalik hari ini sudah merupakan hari pertama tahun 2020.
Meskipun sejak semalam banyak suara membuat desakan agar PDRM n janjinya mengumumkan hasil analisa itu selewat-lewatnya semalam, sehingga ini mereka masih lagi membisu seribu bahasa.
Agaknya, mereka masih belum habis berfikir lagi atau belum lagi mendapat apa-apa arahan daripada Tun Mahathir.
Tun Mahathir pula bagaimana?
Agaknya, Tun Mahathir sendiri belum habis lagi berfikir bagaimana untuk terus melindungi Azmin jika hasil analisa yang dihantar oleh PDRM sendiri sudah mengesahkan lelaki dalam video itu adalah menteri kesayangannya.
(ShahbudinHusin 01/01/2020)

0

0

votes
Article Rating
Kongsikan artikel ini


VELFIRE GANTI PERDANA TINDAKAN MELAMPAU PH, KHIANAT KEPADA RAKYAT

Selepas berhari-hari menjadi mainan di media sosial, Menteri Kewangan, Lim Guan Eng semalam mengesahkan tentang kontrak baru kenderaan rasmi bagi menteri dan pegawai tinggi kerajaan.
Katanya, walaupun ia merupakan kontrak di bawah Kementerian Kewangan, tetapi perkara berkenaan akan diputuskan oleh mesyuarat kabinet.
Sehubungan itu, kata beliau, mesyuarat jemaah menteri akan datang akan membincangkannya, seterusnya membuat keputusan berkenaan kontrak tersebut.
Kontrak baru itu antara lain menyebut, kereta mewah Toyota Velfire akan digunakan sebagai kenderaan baru untuk menteri bagi menggantikan Proton Perdana yang digunakan selama ini.
Untuk itu, 32 buah kereta Velfire diperuntukkan dalam kontrak baru tersebut.
Selain itu, bagi kegunaan pegawai tinggi kerajaan pula, 3000 Honda Accord akan dibeli, juga bagi menggantikan Proton Perdana.
Kontrak yang dipercayai untuk tempoh 15 tahun, termasuk menyediakan perkhidmatan servis itu adalah bernilai RM300 juta setahun.
Berikutan tersebarnya kontrak ini, beberapa persoalan tidak menyenangkan timbul daripadanya.
Pertama, apakah kewajarannya untuk menteri-menteri mahu menggunakan Velfire berbanding Proton Perdana?
Selain Velfire jauh lebih mahal berbanding Proton Perdana, apakah kontrak baru ini bermakna kerajaan sudah melupakan kereta buatan Malaysia sendiri?
Atau, adakah ini sebahagian daripada hasil kekerapan Tun Mahathir Mohamad melawat Jepun, termasuk membuat pinjaman yen daripada negara tersebut?
Kedua, di sebalik kerajaan selalu bersungut kerajaan tiada wang dan menanggung hutang yang tinggi, tidakkah kontrak baru ini menambahkan lagi beban kewangan yang ditanggung?
Apa lagi agaknya elaun atau subsidi untuk rakyat akan dipotong selepas ini?
Ketiga, sementara prestasi menteri-menteri kerap menjadi bahan pertikaian rakyat, tidak malukah mereka mahu bermewah dengan Velfire itu?
Di mana keutamaan mereka, membela rakyat atau memewahkan diri sendiri?
Keempat, oleh kerana kontrak itu akan diputuskan oleh mesyuarat kabinet, apakah menteri-menteri yang ada cukup kuat imannya untuk menolak penggunaan Velfire itu secara sebulat suara?
Atau mereka nanti lebih cenderung untuk bersetuju sebulat suara?
Tetapi, secara umumnya, jika kontrak baru ini diluluskan juga oleh kabinet, bermakna PH telah terang-terang khianat kepada mandat yang diberi rakyat pada PRU14 lalu.
Kecuali jika kerajaan dengan segera membatalkan terus kontrak tersebut, kewujudannya banya memperlihatkan rupa-rupanya keghairahan PH untuk bermewah dan bergaya dengan wang rakyat saling tak tumpah seperti BN dahulu.
(ShahbudinHusin 02/01/2020)

0

0

votes
Article Rating
Kongsikan artikel ini


WAWASAN 2020 GAGAL ADALAH SALAH MAHATHIR….

Ketika berucap sempena sambutan Ambang Merdeka Selasa lalu, Tun Mahathir Mohamad tanpa segan silu menyalahkan pendekatan Perdana Menteri ke-5 dan Perdana Menteri ke-6 sebagai punca matlamat Wawasan 2020 gagal dicapai.
“Tahun 2020 ini agak signifikan bagi saya kerana hampir 3 dekad yang lalu kita lancarkan Wawasan 2020 dan menyasarkan tahun ini mencapai tahap negara maju.
“Tetapi, kerana beberapa pendekatan yang diambil pemimpin kerajaan ke-5 dan ke-6, maka wawasan itu tidak dapat dicapai pada tahun ini.
“Untuk itu, kita perlu lanjutkan tempoh itu selama 10 tahun lagi,” kata Tun Mahathir merujuk kepada Wawasan Kemakmuran Bersama 2030 sebagai kesinambungan Wawasan 2020 yang diperkenalkan baru-baru ini.
Mari kita renung-renung serta fikir-fikir sejenak tentang hal ini.
Wawasan 2020 dilancarkan pada 1991 dengan sasaran selama 30 tahun untuk mencapai status negara maju.
Bagi tempoh 30 tahun iaitu antara 1991 hingga 2020, Malaysia memiliki empat orang Perdana Menteri – Tun Mahathir, Tun Abdullah Ahmad Badawi, Najib Razak dan Tun Mahathir sekali lagi.
Untuk tempoh 1991 hingga 2003 iaitu 12 tahun, Perdana Menteri ketika itu adalah Tun Mahathir.
Untuk tempoh 2003 hingga 2009 iaitu selama 6 tahun, Perdana Menteri Malaysia ialah Tun Abdullah Badawi.
Untuk tempoh 2009 hingga 2018 iaitu lebih kurang 9 tahun, Perdana Menteri Malaysia adalah Najib.
Untuk tempoh 2018 hingga 2020 iaitu hampir 2 tahun, Tun Mahathir sekali lagi berpeluang menjadi Perdana Menteri.
Bermakna, dalam tempoh 30 tahun perlaksanaan Wawasan 2020, Tun Mahathir memegang kuasa sebagai Perdana Menteri selama hampir 14 tahun, manakala Tun Abdullah dan Najib berkongsi tempoh lebih 15 tahun.
Maka, di mana logiknya segala kesalahan atas kegagalan Wawasan 2020 hanya diletakkan kepada Tun Abdullah dan Najib semata-mata?
Apakah Tun Mahathir yang berkuasa selama hampir 14 tahun tempoh perlaksanaan Wawasan 2020 tidak bersalah apa-apa?
Bukankah selepas melancarkan Wawasan 2020 pada 1991 dan pada 1998, beliau memecat Anwar Ibrahim serta kemudian berpeluang berkuasa semula pada 2018 dan terus sekali lagi bertindak menghuru-harakan PKR merupakan antara sebab negara lebih bergelumang dalam soal politik dan tidak dapat menumpukan kepada pembangunan negara?
Tidakkah itu antara sebab mengapa Wawasan 2020 gagal dicapai?
Malah, ketika Tun Abdullah dan Najib menjadi Perdana Menteri, siapakah yang banyak mengacau kerajaan?
Lebih daripada itu, kalau pun Tun Abdullah dan Najib mahu dipersalahkan atas kegagalan Wawasan 2020, siapa yang memilih dan menaikkan kedua-dua pemimpin tersebut sebagai Perdana Menteri?
Secara keseluruhan, bukankah Tun Mahathir sendiri lebih banyak salah berbanding Tun Abdullah dan Najib atas gagalnya Wawasan 2020?
Berfikir di luar imaginasi pula, andainya di tahun 2030 nanti Tun Mahathir masih hidup dan status negara maju tidak juga dapat dicapai, siapakah lagi yang mahu dipersalahkannya pada waktu itu?
(ShahbudinHusin 02/01/2020)

0

0

votes
Article Rating
Kongsikan artikel ini


JADIKAN TOK PA MENTERI KHIANATI PENGUNDI PH?

Berikutan perletakan jawatan Dr. Mazlee Malik, selain khabar mengatakan ia bertujuan membuka laluan kepada Mukhriz Mahathir untuk dijadikan menteri kabinet, perkhabaran lain ialah Mustapa Mohamad turut disebut-sebut sebagai penggantinya.
Mustapa yang merupakan bekas Pengerusi Badan Perhubungan UMNO Kelantan dan kini Ahli Parlimen Jeli, tetapi melompat menyertai Bersatu sebaik BN hilang kuasa dikatakan paling layak menggantikan Dr. Mazlee lantaran pernah menjadi Menteri Pengajian Tinggi ketika era Tun Abdullah Ahmad Badawi dahulu.
Selain itu, pengalaman beliau memegang beberapa portfolio kementerian di bawah BN menambahkan lagi keyakinan ramai akan perlantikannya itu, di samping Bersatu sendiri ketiadaan Ahli Parlimen atau pemimpin berwibawa yang boleh dilantik sebagai Senator dan seterusnya diadikan pengisi jawatan yang ditinggalkan Dr. Mazlee.
Namun, yang lebih penting tentang asas perlantikan itu ialah kerana Mustapa dianggap sebagai “budak Tun Daim” yang mana bukanlah rahsia lagi bahawa bekas Pengerusi Majlis Penasihat Kerajaan itu merupakan individu yang berpengaruh terhadap Perdana Menteri, Tun Mahathir Mohamad.
Malah, karier politik Mustapa atau Tok Pa adalah bermula sebagai Setiausaha Politik kepada Tun Daim di Kementerian Kewangan dan selepasnya ditonjolkan pula sebagai Senator, Setiausaha Parlimen, Timbalan Menteri serta Menteri.
Ketika beliau mengumumkan menyertai Bersatu pada Oktober 2018 lalu, ia juga dilakukan setelah beliau mengadakan pertemuan dengan Tun Daim di Menara Ilham, Kuala Lumpur.
Lebih menarik, pada 31 Disember 2019 iaitu dua hari sebelum Dr. Mazlee mengumumkan perletakan jawatannya setelah dinasihat (dipaksa) berbuat demikian oleh Tun Mahathir, terdapat sebuah laporan media mengenai kenyataan Tun Daim yang mengkritik prestasi bekas Menteri Pendidikan itu.
Beliau menyalahkan kementerian di bawah Dr. Mazlee yang dilihatnya gagal merangka kurikulum berasaskan ilmu untuk pengembangan ekonomi sehingga kejayaan untuk negara sukar dicapai.
Maka, menelusuri semua rentetan itu, bukan saja pengunduran Dr. Mazlee dikaitkan dengan pengaruh Tun Daim, malah tidak memeranjatkan jika Tok Pa yang merupakan anak didiknya dilantik sebagai Menteri Pendidikan yang baru.
Namun, harus diingat Tok Pa adalah bekas pemimpin UMNO, bertanding atas tiket BN, undi beliau pun tentu juga kepada BN dalam PRU14 lalu, maka wajarkah dijadikan menteri di bawah kerajaan PH?
Lebih daripada itu, ketika menjadi Pengerusi Badan Perhubungan UMNO Kelantan, beliau juga dikatakan pernah menerima wang yang dikaitkan dengan 1MDB daripada Najib Razak, lalu bermoralkah pemimpin seperti beliau dijadikan sebahagian anggota kabinet?
Tidakkah pengundi yang telah memenangkan PH rasa dikhianati dengan perlantikan Tok Pa itu kerana Tun Mahathir dilihat masih memberi jawatan kepada lawan yang sudah dikalahkan?
Lagi pula, apakah PH tiada pemimpin lain yang boleh dijadikan menteri sehingga Tok Pa yang pernah jadi menteri di bawah BN mahu dijadikan menteri lagi di bawah PH?
Apa yang sukar dinafikan, jika benar Tok Pa akan dibawa menyertai kabinet, perlantikan itu pastilah mempunyai serampang dua mata bagi Tun Mahathir.
Selain untuk memulihkan keyakinan rakyat terhadap kerajaan lantaran ramai menteri yang tidak berpengalaman, mesej lain yang cuba disampaikan oleh Tun Mahathir ialah penghargaannya terhadap pelompat-pelompat parti yang sedia menyalin kulit perjuangan dan menyokongnya.
Ia tentunya bertujuan untuk mendorong atau menarik minat lebih ramai Ahli Parlimen UMNO untuk sama melompat menyertai Bersatu.
Melihat kepada keghairahan sesetengah Ahli Parlimen UMNO mencari projek sehingga sanggup datang ke rumah Azmin pada waktu malam, Tun Mahathir tentu beranggapan mereka pasti akan berlari kepadanya jika ternampak bayang ada jawatan yang boleh digenggam.
Semua percaturan itu tidak lain adalah bertujuan memenuhi nafsu Tun Mahathitlr untuk berkuasa lebih lama, mengkhianati janji peralihan kuasa dan mengulangi watak PM4 di mana beliau mahu memilih penggantinya mengikut suka serta selera hatinya.
Tetapi, apakah pemimpin-pemimpin PH akan berdiam diri saja jika pengkhianatan itu dilakukan oleh Tun Mahathir sendiri?
(ShahbudinHusin 03/01/2020)

0

0

votes
Article Rating
Kongsikan artikel ini


KEMPEN #SUPPORTMAZLEE HANYA SIA-SIA, APAKAH PENGUNDURANNYA UNTUK MEMUDAHKAN MUKHRIZ DIBAWA KE PUSAT?

Tidak berapa lama selepas Dr. Mazlee Malik mengumumkan pemulangan jawatannya sebagai Menteri Pendidikan semalam, tiba-tiba muncul kempen di media sosial agar jawatan itu dikembalikan semula kepadanya.
Sehingga artikel ini ditulis, hampir 300 ribu sudah menandatangani menyokongnya.
Sementara sebelum ini, Dr. Mazlee banyak dikecam atas beberapa pendekatan atau kenyataannya, kini setelah beliau meletakkan jawatan, ramai pula yang seolah-olah merindui dan ingin beliau kembali.
Sebenarnya, mengharapkan untuk Dr. Mazlee dikembalikan ke jawatannya adalah sesuatu yang mustahil, sekurang-kurangnya dalam waktu yang terdekat ini.
Asasnya ialah Dr. Mazlee bukan berundur dengan sukarela atau dengan kehendak hatinya.
Beliau sebenarnya dinasihatkan (atau dalam bahasa lebih mudah – dipaksa) untuk meletakkan jawatannya.
Dalam kenyataannya semalam, Dr. Mazlee antara lain menyebut – Di atas nasihat YAB Perdana Menteri, dan atas dasar ketaatan dan disiplin kepada kepimpinan parti dan kerajaan, maka dengan hati yang reda walaupun berat, saya Mazlee Malik, dengan ini meletakkan jawatan sebagai Menteri Pendidikan Malaysia berkuatkuasa 3 Januari 2020.
Kenyataan itu jelas menggambarkan Dr. Mazlee telah diminta atau dipaksa untuk berundur atas dasar ketaatan kepada kepimpinan parti dan kerajaan yang mahukannya berbuat demikian, walaupun beliau berat hati untuk melakukannya.
Dalam hal ini, selain Tun Mahathir selaku Perdana Menteri dan Pengerusi Bersatu, siapakah lagi yang boleh meminta atau memaksa Dr. Mazlee untuk meletakkan jawatan?
Mustahil Muhyiddin Yassin selaku Presiden Bersatu yang meminta atau memaksa Dr. Mazlee untuk meletakkan jawatan, malah kalau beliau berbuat demikian pun, tidak mungkin Ahli Parlimen Simpang Renggam itu akan menurutinya.
Bermakna, yang boleh meminta atau memaksa Dr. Mazlee untuk meletakkan jawatan dan permintaan atau paksaan itu pula tidak boleh ditolak hanya jika ia dilakukan Perdana Menteri.
Tetapi, apakah sebabnya yang mendorong Tun Mahathir meminta atau memaksa Dr. Mazlee meletakkan jawatan?
Apakah ia berkaitan isu-isu yang berlegar di sekitar Kementerian Pendidikan atau ada sebab-sebab lain?
Dalam kenyataan medianya juga, Dr. Mazlee ada menyebut – Saya dilihat menimbulkan banyak krisis kepada kepimpinan terutama melibatkan isu Jawi, internet sekolah dan dan isu sarapan percuma.
Dalam hal ini, adakah Tun Mahathir meminta atau memaksa Dr. Mazlee meletakkan jawatan kerana adanya tekanan daripada DAP, NGO tertentu atau tauke-tauke berkaitan kontrak di Kementerian Pendidikan?
Atau Tun Mahathir ada perkiraan lain berkaitan politik?
Menguatkan lagi asas bahawa perletakan jawatan Dr. Mazlee adalah atas permintaan atau kehendak Tun Mahathir kerana hanya beberapa ketika selepas beliau mengumumkan perletakan jawatannya, dengan pantasnya keluar kenyataan media oleh Pejabat Perdana Menteri yang memakluman perletakan jawatan tersebut telah diterima.
Betapa pantasnya kenyataan media itu dikeluarkan seolah-olah ia telah disiapkan atau ditaip sebelum pun Dr. Mazlee mengadakan sidang medianya lagi.
Lantaran itu, oleh kerana yang meminta atau memaksa Dr. Mazlee meletakkan jawatan adalah Tun Mahathir sendiri, maka adalah membuang masa saja mengadakan sebarang kempen untuk mengembalikan beliau semula ke jawatan tersebut.
Selain mungkin Tun Mahathir ada muslihat atau perkiraan lain di sebalik tindakannya terhadap Dr. Mazlee itu, beliau juga diketahui jarang tunduk kepada tekanan.
Walaupun kerap melakukan U-Turn, Tun Mahathir pasti tidak akan berbuat demikian jika untung tidak memihak kepadanya. U-Turn Tun Mahathir adalah U-Turn yang boleh membawa untung.
Dalam hal ini, tidak nampak ada untungnya kepada Tun Mahathir jika Dr. Mazlee dikembalikan semula sebagai Menteri Pendidikan.
Sebaliknya, dengan ketiadaan Dr. Mazlee, Tun Mahathir mungkin ada ruang yang lebih terbuka untuk mencatur sesuatu, bukan mengenai rakyat atau negara, tetapi lebih tentang dirinya.
Semua ini hanya akan dapat diketahui atau dibaca selepas pengganti Dr. Mazlee diumumkan atau melalui rombakan kabinet dalam waktu terdekat ini.
Mungkinkah Mukhriz Mahathir yang kini merupakan Menteri Besar Kedah akan dibawa ke Pusat dalam rombakan kabinet nanti?
(ShahbudinHusin 03/01/2020)

0

0

votes
Article Rating
Kongsikan artikel ini


“POLITIK KOTOR TETAP JADI KESUKAAN MAHATHIR”

1. Januari 2020 , riuh soal Menteri Pendidikan. Sepi soal Perdana Menteri. Itu lah politik kotor Mahathir.
2. 2020 adalah tahun peralihan Perdana Menteri bukan tahun peralihan Menteri.
3. Dalam suasana ekonomi semakin mencengkam rakyat, Januari semestinya riuh soal ekonomi, bukan pendidikan.
4.Tapi kalau riuh hal ekonomi kena batang hidung PM dan Menteri Ekonomi yang kita semua tahu apa ceritanya. Makanya mesti cipta keriuhan lain. Pendidikan dan Menterinya jadi mangsa.
5. Dr Maszlee tidak sempurna.Tetapi cukup untuk tangani Pendidikan. Ada isu besar pendidikan hari ini tetapi lebih besar dan parah adalah isu ekonomi.
6. Peralihan PM penting bagi ekonomi. Apatah lagi APEC sidang terbesar ekonomi dunia disini tahun ini. Dan ekonomi Malaysia parah, amat parah. Logiknya Januari cerita ekonomi bukan pendidikan.
7. Yang betulnya Januari cerita peralihan Perdana Menteri bukan Menteri. peralihan PM kalau berlaku Januari kesan kepada APEC dan ekonomi besar dan manfaat besar kepada rakyat .Tapi itulah politik kotor Mahathir. Manfaat hanya pada kroni dan keluarga.
8. Kita fikir dan percaya buat kali kedua diberi kuasa oleh Allah swt. Politik kotor dulu menjadi bersih. Kelihatannya tidak. Dia tetap suka pada yang kotor.
9.Terkenang doa Almarhum Ust Fadzil Nor suatu ketika dahulu, Mahathir akan panjang umur dan bermain dengan tahi.Yang pastinya tahi kotor politik memang menjadi mainannya dan semakin tua, semakin menjadi.
Mohamad Ezam Mohd Nor
3 Jan 2020, 7 Jamdil Awwal 1441H

0

0

votes
Article Rating
Kongsikan artikel ini


GUAN ENG SINDIR MAHATHIR….

Dengan pantas Ketua Penerangan Bersatu, Dr. Radzi Jidin mengeluarkan kenyataan media membantah cadangan Lim Guan Eng agar soal pengganti Dr. Mazlee Malik sebagai Menteri Pendidikan dibincangkan dalam PH.
Kata beliau, memilih pengganti Dr. Mazlee adalah hak dan kuasa Perdana Menteri menentukannya kerana kerusi itu merupakan kouta Bersatu.
Sehubungan itu, katanya, tidak perlu sama sekali perkara itu dibincangkan dalam PH.
Kepantasan Dr. Radzi mengeluarkan kenyataan media berkaitan perkara ini agak memeranjatkan kerana sejak dilantik selaku Ketua Penerangan Bersatu pada September 2018 lalu, beliau dilihat agak pasif dan seolah-olah tidak berfungsi.
Bukan saja jentera Penerangan Bersatu bagaikan tidak bergerak di bawahnya, terutama dalam beberapa PRK yang diadakan, bahkan meski banyak isu politik yang berlaku dalam negara, beliau juga tidak pernah bersuara atau mengeluarkan apa-apa kenyataan media.
Kalau tak silap, ini adalah kenyataan media yang pertama pernah dikeluarkan oleh Dr. Radzi atas kapasiti Ketua Penerangan Bersatu.
Bahkan, ada pemimpin Bersatu sendiri tidak lama sebelum ini pernah menyebut, beliau sendiri tidak pasti sama ada Biro Penerangan di bawah Dr. Radzi pernah mengadakan mesyuarat atau pun tidak.
Tetapi, mengapa bila Guan Eng bersuara tentang pengganti Dr. Mazlee, tiba-tiba Dr. Radzi begitu cepat memberi reaksinya?
Apakah beliau sedang cuba menonjolkan diri bagi menarik perhatian Perdana Menteri agar dirinya dilantik sebagai Menteri Pendidikan yang baru?
Dalam soal kenyataan Guan Eng yang mencadangkan pengganti Dr. Mazlee dibincangkan dalam PH, Menteri Kewangan itu sebenarnya bukan tidak faham tentang hak dan kuasa Perdana Menteri.
Sebagai orang lama dalam politik dan pernah menjadi Ketua Menteri Pulau Pinang sejak 2008, mustahil Guan Eng tidak arif membezakan mana satu kuasa mutlak Perdana Menteri dan mana satu perlu dibawa dalam mesyuarat PH.
Apabila beliau menyarankan agar soal pengganti Dr. Mazlee dibincangkan dalam PH, sedangkan ia merupakan sesuatu yang difahami umum sebagai hak mutlak Perdana Menteri memilihnya kerana dibawah kouta Bersatu, Menteri Kewangan itu sebetulnya sedang menyindir Tun Mahathir.
Ini kerana, memandangkan Tun Mahathir masih berdolak-dalik untuk menentukan tarikh peralihan kuasa kepada Anwar Ibrahim dan seolah-olah ingin memilih sendiri penggantinya mengikut kehendak hatinya, maka itulah tujuan sebenar Guan Eng menyentul soal pengganti Dr. Mazlee itu
Ia bertujuan untuk mengingatkan Tun Mahathir bahawa kuasa memilih pengganti selepasnya iaitu sebagai PM8 adalah hak dan kuasa PH, bukan hak serta kuasa Perdana Menteri secara sendirian.
Berikutan Dr. Radzi dengan pantas memberi reaksi kepada saranan Guan Eng itu, bermakna umpan kail yang dipasangnya sudah mengena.
Bermakna, kalau diakui bahawa kuasa memilih pengganti Dr. Mazlee adalah hak dan kuasa Perdana Menteri, maka mestilah juga diakui hak serta kuasa PH dalam menentukan kedudukan bakal Perdana Menteri seterusnya.
Selepas ini dengan sendirinya Tun Mahathir tidak boleh berdolak-dalik lagi tentang kedudukan Anwar sebagai bakal penggantinya serta tidak sepatutnya terus cuba-cuba mahu menonjolkan calon lain atau ingin menubuhkan kerajaan baru melalui pintu belakang.
Bijak tak Guan Eng?
(ShahbudinHusin 04/01/2020)

0

0

votes
Article Rating
Kongsikan artikel ini


PESANAN BUAT PENGAMPU MAHATHIR – BERHENTILAH MEROYAN MAHU BELIAU JADI PM SEHINGGA HABIS PENGGAL!!!

Setiap kali isu peralihan kuasa ditimbulkan, setiap kali itu jugalah pengampu dan pembodek Tun Mahathir Mohamad seakan-akan kepanasan dan terus meroyan jadinya.
Mereka bukan saja enggan menerima janji peralihan kuasa dalam tempoh dua tahun itu sebagai sesuatu yang mesti dipatuhi, bahkan melencongkannya lebih jauh dengan mahu Tun Mahathir kekal menjadi Perdana Menteri sehingga habis penggal atau menjelang ketibaan PRU15 pada 2023 akan datang.
Lebih daripada itu, ada juga yang terlebih lajak daripada laju dengan mengatakan Anwar Ibrahim tidak layak sebagai pengganti Tun Mahathir serta perlu diuji terlebih dahulu dengan memastikan kemenangan PH dalam PRU15 akan datang sebelum boleh menduduki kerusi Perdana Menteri.
Sebenarnya, sama seperti Tun Mahathir, mereka inilah manusia-manusia yang mudah lupa serta suka cakap berdolak-dalik setelah kesedapan mendakap kuasa.
Sebelum menang pilihanraya dan beroleh kuasa, semua nampak baik dan seolah-olah sudah insaf sesuai dengan usia yang makin menua.
Malangnya, belang dan tembelang sebenar semuanya timbul seiring dengan nikmat kuasa yang diperolehi.
Kepada pengampu dan pembodek Tun Mahathir, sempena ketibaan tahun 2020 ini, sekali lagi ingin diperingatkan agar berhentilah meroyan dan meminta Perdana Menteri yang sudah berusia lebih 94 tahun terus kekal menerajui negara sehingga habis penggal.
Sejak sebelum PRU14 lagi, isu Tun Mahathir berkhidmat sehingga habis penggal atau sehingga tempoh tibanya PRU15 tidak pernah berbangkit sama sekali.
Yang selalu kedengaran dan difahami ialah Tun Mahathir hanyalah Perdana Menteri sementara sehingga Anwar dibebaskan daripada penjara dan seterusnya boleh mengambil alih teraju pentadbiran negara.
Untuk itu, walaupun tiada tarikh khusus yang disebut, jangka masa dua tahun adalah tempoh yang munasabah yang difahami oleh semua pimpinan PH untuk Anwar memperolehi pengampunan, menjadi Ahli Parlimen dan seterusnya memegang jawatan Perdana Menteri.
Tun Mahathir sendiri sedar tentang tempoh tersebut, sebab itu, baik sebelum PRU14 atau di peringkat awal PH menjadi kerajaan, beliau selalu menyebut keberadaannya sebagai Perdana Menteri hanyalah untuk tempoh dua tahun saja.
Kata Tun Mahathir, tempoh dua tahun itu adalah janji yang akan dikota dan dipatuhinya serta selepas itu akan menyerahkannya kepada Anwar.
Maka itu, berbanding meminta Tun Mahathir berundur dan memberi laluan kepada Anwar menggantikannya dalam tempoh dua tahun adalah suatu kewajaran serta masih dalam lingkungan pelan peralihan kuasa yang dipersetujui lama sebelum ini, sebaliknya meminta Tun Mahathir berkhidmat lebih lama jelas suatu pencabulan terhadap persefahaman yang ada.
Dalam bahasa lebih mudah, tiada salahnya sesiapa, kalau ingin dikata meroyan mahu Anwar jadi Perdana Menteri dalam tempoh dua tahun kerana ia memang tuntutan yang termaktub dalam konsensus.
Tetapi, tidak malukah golongan pengampu dan pembodek kerana lebih meroyan inginkan Tun Mahathir dikekalkan sehingga habis penggal, walhal perkara itu adalah sesuatu yang di luar daripada konsensus dan persefahaman PH?
Hakikatnya, jika ingin PH terus kekal lebih lama sebagai kerajaan dan tidak berpecah, semua pihak termasuk Tun Mahathir serta pengampu dan pembodeknya mestilah kembali semula kepada konsensus dan janji peralihan kuasa itu dan bukan meratib tak sudah-sudah untuk mengekalkannya lebih lama.
Jangan berdolak-dalik dan berterusan meroyan seolah-olah Tun Mahathir saja yang mampu menerajui negara, sedangkan sejak 19 bulan lalu terlalu banyak kelemahan, ketidakmampuan dan penolakan rakyat terhadapnya yang dapat dirasakan hampir di seluruh ceruk negara.
Atas kesedaran itulah juga Lim Guan Eng baru-baru ini menekankan agar tahun 2020 dijadikan tahun peralihan kuasa, selain tahun untuk memenuhi janji manifesto dan memastikan pertumbuhan ekonomi yang kukuh untuk negara.
Bermakna, selain ekonomi tidak tumbuh dengan baik dan janji manifesto tidak dilaksanakan dengan lancar sejak 19 bulan negara diterajui oleh Tun Mahathir, keyakinan Guan Eng ialah kedua-dua aspek itu akan berjalan dengan lebih bagus setelah berlakunya peralihan kuasa kepada Anwar.
Apakah pengampu dan pembodek Tun Mahathir tidak sedar hakikat penting itu dan bila lagi mahu berhenti daripada terus meroyan?
(ShahbudinHusin 04/01/2020)

0

0

votes
Article Rating
Kongsikan artikel ini


DINASIHAT LETAK JAWATAN ATAU PATUH KEPADA ARAHAN, MAKSUDNYA DIPECATLAH TU MAZLEE OOIIIII…..

Bekas Menteri Pendidikan, Dr. Mazlee Malik menafikan beliau dipecat atau diminta (diarahkan) meletakkan jawatan oleh Perdana Menteri, Tun Mahathir Mohamad.
Sebaliknya, kata Dr. Mazlee, beliau cuma patuh kepada arahan Tun Mahathir.
“Tak ada orang dipecat. Tak ada orang letak jawatan.
“Yang ada hanyalah perkara administrative, iaitu kuasa Perdana Menteri, berdasarkan kebijaksanaan dan pandangan jauh beliau untuk melihat kelangsungan kerajaan yang kita cintai ini.
“Maka Tun Mahathir buat keputusan dan saya sebagai Ahli Parlimen kerajaan dan ahli parti menurut tanpa berbelah bagi perintah yang diberikan oleh beliau,” tambahnya.
Dr. Mazlee menjelaskan perkara demikian sebagai menjawab pelbagai andaian mengenai perletakan jawatannya, 2 Januari lalu.
Sebenarnya, apa pun ayat atau bahasanya – diminta letak jawatan, diarah letak jawatan, patuh kepada arahan atau sebarang ayat yang mirip dengannya – semuanya memberi maksud yang mudah iaitu dipecat.
Disebabkan mahu dipecatlah maka Dr. Mazlee dinasihat, diminta atau dinasihat meletakkan jawatannya.
Disebabkan rela dipecat jugalah yang menyebabkan Dr. Mazlee patuh kepada arahan Tun Mahathir yang mahu memecatnya.
Ia cuma bahasa yang manis untuk menjaga air muka Dr. Mazlee bagi menutup kegagalannya sebagai anggota kabinet.
Hanya kerana Dr. Mazlee setuju meletak jawatan serta patuh kepada arahan Perdana Menteri, itulah yang menyebabkan pemecatan tidak berlaku.
Tetapi, cuba Dr. Mazlee enggan meletakkan dan berkeras ingin terus kekal sebagai menteri, sudah pastilah beliau akan dipecat akhirnya.
Dalam hal ini, Dr. Mazlee tidak perlu berdalih atau masih mahu melindungi Tun Mahathir kerana semua orang faham beliau sebenarnya memang dipecat atau tidak dikehendaki lagi berada dalam kabinet oleh Perdana Menteri.
Malah, dalam kenyataan ketika mengumumkan perletakan jawatannya Khamis lalu pun Dr. Mazlee membayangkan beliau telah dipecat.
Dalam kenyataannya itu Dr. Mazlee antara lain menyebut – Di atas nasihat YAB Perdana Menteri, dan atas dasar ketaatan dan disiplin kepada kepimpinan parti dan kerajaan, maka dengan hati yang reda walaupun berat, saya Mazlee Malik, dengan ini meletakkan jawatan sebagai Menteri Pendidikan Malaysia berkuatkuasa 3 Januari 2020.
Kalau tidak dipecat, mengapa Dr. Mazlee berat hati, tetapi reda untuk berhenti?
Sebab apa Dr. Mazlee dipecat?
Sudah tentu, jika tidak gagal dan Tun Mahathir sentiasa puas hati dengan prestasinya, tiada sebab bagi Perdana Menteri mahu memecatnya.
Barangkali juga Dr. Mazlee tidak rajin mencium tangan Tun Mahathir atau Tun Siti Hasmah Mohd Ali seperti sesetengah orang lain yang lebih buruk atau lebih kurang sama prestasi dengannya.
Sementara itu, sebuah portal mendedahkan, Dr. Mazlee meletakkan jawatan setelah menerima sepucuk surat yang mahukannya berundur kerana didakwa sering membuat keputusan yang meletakkan kerajaan dalam keadaan sukar.
Maka, adanya surat tersebut mengesahkan lagi hakikat bahawa Dr. Mazlee sebenarnya memang diberhentikan atau dipecat yang kemudian ditukar kepada meletak jawatan lantaran kesediaannya patuh kepada arahan Tun Mahathir.
Cuba Dr. Mazlee enggan dan melawan sepertimana Anwar Ibrahim melakukannya pada 1998 dahulu?
Pastilah tajuk berita semua media 2 Januari lalu bertukar kepada – Dr. Mazlee dipecat sebagai menteri!!!
(ShahbudinHusin 05/01/2020)

0

0

votes
Article Rating
Kongsikan artikel ini


TARIKH SERAH KUASA WAJIB SEGERA DITETAPKAN – JANGAN TAKUT – IA TIDAK MENJADIKAN MAHATHIR SEBAGAI PM JADI TAK BERFUNGSI

Setelah beberapa pemimpin PH dalam sehari dua ini bersuara mengenai peralihan kuasa, khusus tentang perlunya tarikh penyerahan jawatan ditetapkan, Anwar Ibrahim sendiri akhirnya senada dengan keperluan tersebut.
Katanya, perkara itu perlu dibincangkan berikutan wujud kebimbangan ada percubaan luar mahu menggugat persetujuan awal yang sudah ditetapkan dalam PH tentang peralihan itu.
“Ada pandangan begitu tetapi seperti dipersetujui, ia harus dibincang antara saya dengan Perdana Menteri dan sebaiknya dalam forum Majlis Presiden untuk tentukan tarikh kepastian.
“Ia wajar dibincang dalam suasana cukup baik, tidak perlu dihangatkan isu ini,” kata Anwar lagi.
Dua hari lalu, Nik Nazmi Nik Ahmad Akmal Nasrullah Nasir daripada PKR telah membangkitkan keperluan tarikh peralihan kuasa segera diperincikan.
Ia kemudian mendapat reaksi positif daripada Syed Saddiq Syed Abdul Rahman (Bersatu) yang menyarankan agar Malis Presiden PH segera membincangkan perkara tersebut.
Sebelum itu, Setiausaha Agung DAP, Lim Guan Eng berpendapat, isu peralihan kuasa harus ada penyelesaiannya di tahun 2020 ini.
Lebih awal daripada semua itu, blog ini tidak henti-henti menegaskan perlunya peralihan kuasa daripada Tun Mahathitlr Mohamad kepada Anwar Ibrahim ditetapkan tarikh yang khusus demi keutuhan PH mendepani hari-hari mendatangnya.
Malah, pada Mei 2019 lalu, sempena setahun PH menjadi kerajaan, saya telah menerbitkan sebuah buku – Anwar PM Ke-8 Janji Serah Kuasa Yang Mesti Ditepati bagi tujuan merangsang kepekaan tentang tarikh peralihan kuasa itu.
Susulan itu, saya mendapat respon daripada mereka yang dekat dengan Perdana Menteri memberitahu bahawa Tun Mahathir agak keberatan untuk bersetuju menetapkan tarikh peralihan kuasa kerana masih dibayangi bagaimana beliau agak kurang dipedulikan setelah mengumumkan tarikh berundur dan menyerahkan jawatan kepada Tun Abdullah Ahmad Badawi pada 2003 dahulu.
Dikatakan ketika itu, sebaik mengumumkan 31 Oktober 2003 sebagai tarikhnya menyerahkan jawatan kepada Tun Abdullah, beliau terus tidak lagi diberi perhatian, sebaliknya penggantinya itu yang lebih dikerumuni ramai serta diberi perhatian.
Difahamkan Tun Mahathir begitu terasa hati kerana mereka yang dulunya rapat dan dekat dengannya pun turut mengalih tumpuan serta lebih kerap mencium tangan Tun Abdullah Badawi berbanding dirinya.
Untuk itu, Tun Mahathir dikatakan tidak mahu terlalu awal menetapkan tarikh penyerahan jawatan kepada Anwar bagi mengelakkan kedudukannya sebagai Perdana Menteri jadi tidak berfungsi atau “lame duck” (itik lumpuh) seperti 2003 dahulu berulang lagi.
Tetapi, sesuatu yang Tun Mahathir harus faham ialah peralihan kuasa pada 2003 dahulu adalah berbeza dengan apa yang bakal dilakukannya kepada Anwar.
Ketika itu, Tun Abdullah adalah Timbalan Perdana Menteri, maka sudah tentu apabila tarikhnya menjadi Perdana Menteri telah ditetapkan – semua orang – daripada pencacai politik, pelobi projek, ahli perniagaan, pemegang jawatan dalam parti dan menteri-menteri akan beralih mencari tauke baru demi survival dan mengejar habuan.
Tambahan lagi, ketika itu selain menjadi Timbalan Perdana Menteri, beliau juga memegang jawatan Menteri Kewangan.
Bagaimanapun, situasinya sekarang jauh berbeza lantaran Anwar berada di luar kerajaan dan tidak memegang apa-apa jawatan yang yang membolehkannya memberi kontrak atau habuan bagi tujuan mengumpul sokongan.
Paling-paling, kalau ramai juga yang sanggup berkerumun berjumpa Anwar di pejabat atau rumahnya, beliau tidak mampu memberi apa-apa, kecuali hanya sembang dan teh secawan.
Adakah dengan keupayaan memberi teh secawan itu menakutkan Tun Mahathir dan mampu menukar kedudukannya kepada Perdana Menteri yang tak berfungsi?
Sudah tentu TIDAK!!
Seterusnya adalah menjadi tugas Majlis Presiden PH meyakinkan Tun Mahathir bahawa kedudukannya langsung tidak terjejas walaupun setelah tarikh peralihan kuasa ditetapkan.
Malah, yang pasti kedudukan PH akan bertambah mantap selepas itu.
(ShahbudinHusin 05/01
/2020)

0

0

votes
Article Rating
Kongsikan artikel ini


PANDANGAN IKHLAS ANWAR TIDAK HARUS DIKETEPIKAN, TOK PA BUKAN PEMIMPIN SETIA

Apabila Anwar Ibrahim memberi pandangan tidak berapa setujunya jika bekas Ahli Parlimen UMNO yang melompat menyertai Bersatu ingin dilantik sebagai Menteri Pendidikan menggantikan Dr. Mazlee Malik yang meletakkan jawatan, itu tandanya beliau benar-benar ikhlas terhadap Tun Mahathir Mohamad.
Meskipun kuasa melantik itu hak Tun Mahathir selaku Perdana Menteri, pandangan Anwar lebih bertujuan agar pemimpin yang sudah lama berjuang dan bersama dalam Bersatu diberikan keutamaan.
Dengan yang demikian, parti tersebut akan terus kukuh, tiada yang kecil hati atau merajuk lantaran rasa dipinggirkan.
Lagi pun, ramai lagi pemimpin dalam Bersatu yang layak ditonjolkan daripada memberikan jawatan kepada bekas Ahli Parlimen UMNO yang melompat menyertai parti itu seperti Mustapa Mohamad yang paling banyak diperkatakan kononnya akan dilantik mengisi kekosongan Dr. Mazlee itu.
Harus disedari bahawa Mustapa atau Tok Pa hanya menyertai Bersatu pada Oktober 2018 iaitu setelah Bersatu menjadi sebahagian daripada kerajaan Pakatan Harapan selepas berjaya menumbangkan BN pada PRU14 yang diadakan 9 Mei tahun tersebut.
Dalam erti kata lain, Tok Pa meninggalkan UMNO dan menyertai Bersatu setelah UMNO hilang kuasa dan bukan lagi parti yang menjadi kerajaan.
Beliau bertanding pada PRU14 lalu atas tiket BN dan berjawatan Pengerusi Badan Perhubungan UMNO Kelantan serta Ketua UMNO Bahagian Jeli.
Dalam beberapa PRU sebelum ini juga beliau bertanding atas tiket BN serta atas kapasiti sebagai pemimpin UMNO.
Sudah tentu dalam PRU14 lalu, Tok Pa juga mengundi BN dan tidak mengundi PH yang menggunakan logo PKR ketika itu.
Bermakna, Tol Pa meninggalkan UMNO setelah parti itu hilang kuasa dan mungkin antara sebabnya kerana merasakan UMNO bukan ada apa-apa gula lagi di dalamnya.
Beliau masuk Bersatu pula kerana parti itu sudah jadi kerajaan dan mungkin merasakan banyak peluang dan jawatan ada di dalamnya.
Di sini jelas bahawa kesetiaan Tok Pa bukan kepada perjuangan. Kalau setia kepada perjuangan, kalah atau menang, beliau tentu kekal bersama UMNO dalam apa keadaan sekali pun.
Kalaulah UMNO tidak kalah pada PRU14 lalu dan masih kekal sebagai kerajaan, sudah pasti hari ini Tok Pa langsung tak teringin nak masuk Bersatu.
Bukan saja pasti beliau masih kekal dalam UMNO, malah tentunya sentiasa memuji dan menyanjung Najib Razak.
Isunya, wajarkah orang seperti itu diberikan menteri dalam kerajaan PH melalui tiket Bersatu?
Kalau trend itu berterusan dan selepas ini beberapa pelompat parti lagi diberikan jawatan, apa jadi akhirny kepada pemimpin lain yang sejak awal banyak berpeluh, berhujan, berpanas serta bergolok bergadai untuk menghidupkan Bersatu?
Maka, keikhlasan Anwar dalam pandangannya itu harus diambil kira dan jangan diketepikan begitu saja.
Dalam hal ini, ramai yang keliru, tak faham atau sengaja tidak mahu faham seolah-olah kononnya kata-kata Anwar itu ditujukan kepada semua bekas pemimpin UMNO.
Anwar sebenarnya hanya memaksudkan kata-katanya itu kepada bekas pemimpin UMNO yang melompat menyertai Bersatu setelah UMNO bukan lagi sebuah kerajaan.
Beliau tidak menujukan kepada semua bekas pemimpin UMNO yang sejak awal lagi sudah bersama Bersatu dan PH.
Mana mungkin Anwar menolak semua bekas pemimpin UMNO kerana beliau sendiri, Tun Mahathir, Muhyiddin Yassin serta ramai yang lain adalah bekas-bekas pemimpin UMNO belaka.
(ShahbudinHusin 06/01/2020)

0

0

votes
Article Rating
Kongsikan artikel ini


MENYAMAKAN DIRINYA DENGAN HANG TUAH, ADAKAH INI BERMAKNA MAZLEE MAHU BERITAHU BELIAU DIARAH BERHENTI KERANA FITNAH? SIAPA PULA HANG JEBAT?

Seolah-olah terus tidak puas hati dengan arahan Perdana Menteri yang memintanya berhenti, Dr. Mazlee Malik mengibaratkan perletakan jawatannya sebagai Menteri Pendidikan baru-baru ini dengan hikayat Hang Tuah yang pernah dihukum oleh Sultan Melaka.
Katanya, sewaktu menerima surat daripada Perdana Menteri itu, beliau kini mengerti perasaan Hang Tuah ketika menerima hukuman.
“Saya waktu terima surat Tun minta saya letak jawatan, waktu itu saya kata: Eh, baru aku faham perasaan Hang Tuah.
“Maksudnya, Hang Tuah tak lihat apa yang berlaku itu, dia lihat selama ini raja bagi dia peluang banyak.
“Kalau raja tak bagi dia peluang, dia tak ada peluang hendak pertahankan Melaka, nak lawan lanun, nak berjasa, kan?” kata Dr. Mazlee dalam sebuah video pendek yang tersebar luas di media sosial.
Dalam video itu, Dr. Maszlee turut mengimbau bagaimana Hang Tuah hanya mengikut saja arahan raja ketika dihukum, sebelum diselamatkan oleh Bendahara.
“Sampai waktu, bila berlaku Jebat mengamuk, raja kata….eh kalau ada Hang Tuah dan Bendahara cari Hang Tuah,” katanya lagi.
Dengan mengumpamakan kesnya diarah meletak jawatan oleh Tun Mahathir semacam peristiwa Hang Tuah yang dihukum oleh Sultan Melaka, walaupun setuju menerima hukuman itu, adakah Dr. Mazlee membayangkan ada unsur fitnah dalam pemecatannya iaitu sama seperti Hang Tuah yang difitnah bermukah dengan dayang Sultan?
Siapakah yang dimaksudkan Dr. Mazlee telah menabur racun fitnah kepada Tun Mahathir sehingga Perdana Menteri mengurus surat 17 perenggan kepadanya?
Adakah ia orang politik dalam PH sendiri atau taikun-taikun tertentu yang rapat dengan Tun Mahathir?
Seterusnya, apabila Dr. Mazlee juga mengimbau peristiwa Hang Jebat mengamuk yang kemudian menyebabkan Sultan Melaka menyesal menghukumnya, lalu Bendahara akhirnya mengeluarkan Hang Tuah yang sebelum itu hanya disembunyikan, gambarannya ialah bekas Menteri Pendidikan itu tidak akan bersara daripada dunia politik.
Beliau membayangkan akan kembali semula segagah Hang Tuah selepas berlakunya peristiwa “Hang Jebat mengamuk” suatu hari nanti.
Siapakah watak Hang Jebat dalam PH yang akan mengamuk itu nanti?
Dan siapa pula Bendahara yang menyelamatkan nyawa Dr. Mazlee ini?
Benar-benar gagahkah Dr. Mazlee dalam dunia politik sehingga membayangkan beliau suatu hari nanti akan muncul seperti Hang Tuah yang mampu “membunuh” Hang Jebat?
(ShahbudinHusin 07/01/2020)

0

0

votes
Article Rating
Kongsikan artikel ini


KENAPA MAHATHIR SUKA MEMBELA GOLONGAN KAYA?

Dalam perhimpunan bulanan JPM semalam, Tun Mahathir Mohamad berkata, demi mengejar pembangunan negara, semua pihak tidak harus ada perasaan iri hati kepada golongan kaya.
Katanya, selain Malaysia mengamalkan dasar ekonomi bebas yang membenarkan sesiapa saja mengumpul kekayaan asal rajin berusaha, golongan kaya juga menyumbang kepada pembangunan negara melalui cukai yang dibayar kepada kerajaan.
“Ada daripada kita yang berasa iri hati melihat mereka begitu kaya, terutama apabila mereka menjadi kaya hasil daripada sumbangan kita.
“Tapi perasaan iri hati ini perlu dipendam, jangan dibiar untuk mempengaruhi diri kita.
“Kerana yang kaya ini diperlukan supaya mereka membayar cukai yang tinggi, kadang-kadang ratusan juta dibayar kepada kerajaan, dan wang inilah yang kita guna untuk membayar gaji kita semua dan untuk membangunkan negara.
“Kalau semua penduduk negara kita ini miskin belaka, atau tak (mempunyai) keupayaan untuk membayar cukai, dari manakah kita akan dapat dana untuk mentadbir negara?
“Ini adalah perkara yang kita harus fikir sepanjang masa,” tegas beliau.
Dalam waktu yang sama, Tun Mahathir menjelaskan bahawa kemiskinan tidak mungkin dapat diatasi dengan subsidi dan bantuan, tetapi dengan produktiviti.
“Kenapa mereka miskin? Sebabnya ialah kerana mereka tidak produktif, tidak menyumbang sesuatu kepada masyarakat yang mana masyarakat akan membalas dengan memberi upah dan balasan kepada mereka,” tambahnya lagi.
Dengan nada ucapan yang sedemikian rupa, untuk kesekian kalinya, Tun Mahathir terus menampakkan kecenderungannya membela golongan kaya dan memperlekeh orang miskin.
Ingatan itu boleh jadi bukan saja ditujukan kepada rakyat secara keseluruhannya, tetapi barangkali juga disasarkan kepada anggota kabinetnya.
Ia dengan maksud agar mereka sentiasa membantu orang kaya memperolehi kontrak dan perniagaan daripada kerajaan di mana mereka kemudian akan membalasnya dengan membayar cukai kepada kerajaan.
Dalam konteks yang lain, adakah maksud ingatan Tun Mahathir agar jangan iri hati dengan orang kaya itu bertujuan mewajarkan tindakannya meminta Dr. Mazlee Malik berundur di mana salah satu sebabnya yang diperbualkan ramai adalah kerana tekanan taikun kaya yang ditamatkan kontrak Bestarinet oleh Kementerian Pendidikan?
Apakah kerana golongan kaya telah membayar cukai yang banyak kepada kerajaan, bermakna kerajaan harus tunduk dan mendengar cakap mereka?
Itukah sebenarnya maksud Tun Mahathir?
Jika sebelum ini Tun Mahathir kerap melabel orang Melayu (tentunya Melayu yang miskin) sebagai malas dan kurang berdisiplin, beliau kali ini mengatakan orang miskin tidak produktif pula.
Kenapakah Tun Mahathir kerap membela orang kaya dan menyalahkan orang miskin?
Apakah orang kaya saja yang menyumbang kepada pembangunan negara, manakala orang miskin yang bekerja biasa langsung tidak memberi apa-apa sumbangan?
Jika Tun Mahathir mengatakan kalau semua penduduk negara ini miskin dan tiada keupayaan membayar cukai, daripada manakah kita akan mendapat dana untuk mentadbir negara, persoalan lain ialah kiranya tiada pekerja bawahan yang miskin, bolehkah orang kaya menjadi kaya atau mengekalkan kekayaan mereka?
(ShahbudinHusin 07/01/2020)

0

0

votes
Article Rating
Kongsikan artikel ini


KENAPA RAIS PERLU TAKUT DENGAN TRANSISI DAN REFORMASI?

1. Kenyataan Dr Rais Yatim yang amat negatif terhadap transisi kepimpinan negara agak mengejutkan walaupun bukan sesuatu yang luarbiasa.
2. Menjadi lumrah di mana2 didunia sebarang usaha perubahan dan reformasi akan mendapat tentangan kelompok elit lama yang sudah terlalu biasa dengan tatacara lama,perangai lama dan usang.
3. Dr Rais adalah bekas menteri kerajaan lama BN dan menganggotai kabinet kerajaan lama itu dalam pelbagai portfolio dalam tempoh yang lama.
4. Transisi dan reformasi adalah konotasi baru dan pembaharuan. Transisi bukan cerita lama dan kisah lalu. Ianya adalah soal masa depan. Maka ia seharusnya dilihat dan disambut dengan positif dan harapan, bukan dengan sikap negatif dan ketakutan.
5. Bila takut maka mulalah melalut. Tak perlu melalut soal proses pengampunan. Proses itu sudah pun selesai. Malah sosok yang disasarkan itu sudah pun menjadi Ahli Parlimen dan melalui proses demokrasi yang sah dibawah undang-undang negara.
6. Koalisi yang mendapat mandat memerintah juga telah memutuskan soal transisi ini dan perjanjian telah pun dimeterai dan ditandatangani oleh semua pemimpin parti koalisi.
7. Yang melalak kuat sekarang adalah mereka yang takut kepada transisi dan reformasi kerana transisi dan reformasi ini akan menggugat kepentingan mereka. Kepentingan negara tidak akan tergugat malah menguat dengan reformasi yang akan menjadikan negara ini lebih bersih dari sebarang unsur yang fasad dan merosakkan khususnya rasuah dan kehilangan khazanah negara.
8. Tidak ada jambatan yang akan ‘dibakar’ di era pentadbiran reformasi nanti. Yang ‘terbakar’ adalah unsur2 rosak dan merosakkan negara selama ini, bekas pemimpin yang rasuah dan kaya raya dengan harta negara. Kalau kita bukan dikalangan itu tak perlu merasa bahangnya.
9. Yang takut dan melalut dihari-hari transisi semakin hampir adalah mereka yang pernah menyamun harta negara kerana Reformasi akan menuntut keadilan bagi setiap sen duit negara dan mereka pasti akan dipertanggungjawabkan.
10. Kisah seperti pembelian laptop atas nama rakyat miskin tanpa tender atas alasan keselamatan dan cybersecurity yang memakan belanja berbilion dan menimbulkan banyak persoalan di zaman Dr Rais menjadi menteri kementerian berkaitan dahulu tentunya akan dinilai semula dan disiasat.
11. Dan sekiranya Dr Rais sebagai menteri pada waktu itu tidak terlibat dalam sebarang bentuk kecurangan dan penyelewenga makanya tidak ada keperluan baginya menjadi takut dan melalut menghadapi transisi dan reformasi yang mendatang ini.
12. Malah Dr Rais sebagai pemimpin senior seharusnya lebih positif, lebih memahami dan sekarang sudah berada dibarisan hadapan membawa bersama parti baru beliau PPBM mendepani proses transisi dan reformasi ini agar proses yang amat bermakna dan bermanfaat buat negara ini berjalan dengan tuntas dan pantas sesuai dengan kedinamikan dunia yang mengalami arus perubahan yang semakin deras.
Mohamad Ezam Mohd Nor
6 Jan 2020, 11 Jamadil Awal 1441H.

0

0

votes
Article Rating
Kongsikan artikel ini


INI CARANYA JIKA AZMIN MAHU JADI PM…..

Benarkah Azmin Ali ada cita-cita mahu jadi Perdana Menteri dan memintas konsensus PH yang telah menamakan Anwar Ibrahim sebagai calon Perdana Menteri ke-8?
Jika benar, ini cara dan kaedahnya.
Parti Keadilan Rakyat (PKR) sedia ‘memberi laluan’ kepada mana-mana pemimpin dalam parti itu termasuk Azmin kiranya benar beliau mempunyai cita-cita untuk menjadi Perdana Menteri ke-8 menggantikan Anwar.
Setiausaha Agung PKR, Saifuddin Nasution Ismail berkata, tidak salah bagi mana-mana ahli politik untuk mempunyai keinginan sedemikian tetapi ia perlu dilakukan secara tertib.
Menurutnya, langkah pertama ialah Azmin yang juga Timbalan Presiden PKR perlu membawa nama beliau ke mesyuarat parti supaya dapat mengubah keputusan sebelum ini yang telah menamakan Presiden PKR, Anwar sebagai calon Perdana Menteri Ke-8 menggantikan Tun Mahathir Mohamad.
“Jika Azmin ada cita-cita hendak jadi Perdana Menteri, beliau mesti berterus-terang.
“Pertama, dia kena zahirkan keinginannya itu.
“Kedua, dia kena bawa perkara itu ke dalam PKR untuk ubah keputusan parti yang sebelum ini menamakan calon Perdana Menteri ke-8 ialah Anwar.
“Jadi, untuk Azmin ada keinginan hendak jadi Perdana Menteri, itu tidak salah.
“Hendak ada cita-cita boleh. Orang politik boleh ada cita-cita itu, tidak salah,” katanya dalam wawancara bersama sebuah akhbar.
Seterusnya, tambah Saifuddin, selepas keputusan parti itu berubah, maka ia boleh dibawa kepada mesyuarat Majlis Presiden PH.
“Majlis Presiden PH akan membincangkan tentang keputusan PKR yang sudah ada calon lain sebagai Perdana Menteri itu,” katanya.
Tegas Saifuddin yang juga Menteri Perdagangan Dalam Negeri dan Hal Ehwal Pengguna, hanya dengan cara itu sahaja boleh memastikan cita-cita Azmin menjadi Perdana Menteri akan terlaksana.
Macam mana Azmin, sedia melakukannya?
(ShahbudinHusin 08/01/2020)

0

0

votes
Article Rating
Kongsikan artikel ini


KP SPRM MALUKAN DIRI SENDIRI, RAKAMAN AUDIO SEPATUTNYA DIJADIKAN BUKTI DI MAHKAMAH, BUKAN UNTUK HEBAHAN MEDIA

Pertama-tamanya ingin ditegaskan bahawa artikel ini bukan bertujuan untuk membela atau mempertahankan Najib Razak, Rosmah Mansor atau sesiapa yang lain berkaitan rakaman audio yang didedahkan oleh SPRM pagi tadi.
Malah, sejak 2011 sehinggalah PRU14 lalu, sayalah antara pengkritik Najib paling kuat melalui tulisan dalam blog ini, buku dan pelbagai penerbitan yang lain.
Tetapi, apa yang dilakukan oleh Ketua Pesuruhjaya SPRM, Latheefa Koya pagi tadi iaitu mendedahkan 9 rakaman audio yang didakwa sebagai konspirasi peringkat tertinggi, pembocoran maklumat dan salah guna kuasa melibatkan Najib dan beberapa pegawai tinggi kerajaan dalam usaha menutup skandal 1MDB, adalah sesuatu yang salah dan tidak boleh diterima.
Apa lagi pendedahan itu dilakukan ketika Najib sedang berdepan perbicaraan di mahkamah berkaitan SRC International, sebuah anak syarijat 1MDB dan sewaktu kempen PRK Kimanis sedang berjalan.
Ia dengan sendirinya menjadikan niat mengapa pendedahan itu dilakukan boleh dipertikaikan.
Walaupun rakaman-rakaman audio itu boleh dianggap menunjukkan adanya kesalahan di pihak Najib dan mereka yang lain, termasuk bekas KP SPRM, Dzulkifli Ahmad, namun membuat pendedahan kepada media bagi tujuan hebahan umum bukanlah cara yang betul.
SPRM adalah agensi penguatkuasa dan sebarang bukti berlakunya pelanggaran undang-undang hendaklah disiasat dan seterusnya dibawa ke mahkamah untuk didakwa dan diadili.
SPRM bukanlah parti politik atau alat kepada parti politik untuk kepentingan mereka yang memegang kuasa.
Untuk itu, SPRM mesti bertindak berlandaskan undang-undang untuk menegakkan keadilan tanpa memilih bulu atau memihak kepada sesiapa.
Walaupun SPRM sebelum ini, terutama di era Dzulkifli sebagai KPnya, badan itu banyak dituduh sebagai alat kepada Najib, tetapi dengan tindakan mendedahkan rakaman audio tersebut, apakah bezanya SPRM sekarang dengan dulu?
Jika KP SPRM dahulu didakwa alat kepada pemimpin politik BN, tidakkah dengan mendedahkan rakaman audio melibatkan Najib itu menunjukkan KP SPRM sekarang juga seolah-olahbtelah menjadi alat politik kepada PH?
Jika bukan bermotifkan politik, untuk apakah rakaman audio itu didedahkan kepada umum, sedangkan penyiasatan dan rakaman tersebut juga baru hendak diserahkan kepada pihak polis?
Tidakkah sepatutnya siasatan dijalankan terlebih dahulu dan jika cukup bukti – Najib, Rosmah, Dzulkifli dan lain-lain hendaklah dibawa ke pengadilan untuk didakwa serta rakaman audio itu boleh dijadikan bukti di mahkamah?
Mengapakah bukti didedahkan kepada umum terlebih dahulu, sedangkan penyiasatan belum bermula dan pendakwaan pula tak tahu bila tarikhnya?
Apakah pada tanggapan KP SPRM, mahkamah media lebih penting daripada mahkamah sebenar?
Dalam hal ini, Latheefa yang merupakan seorang lulusan undang-undang jelas telah memalukan dirinya sendiri dan keberadaannya mengetuai SPRM telah dah menimbulkan tanggapan umum beliau juga, sama seperti KP SPRM sebelumnya, dengan mudah menjadi atau dijadikan politik sepihak, walhal SPRM adalah agensi bebas untuk membanteras rasuah bersasaskan keadilan.
Ternampak di sini, Latheefa yang pernah aktif dalam politik sebelum memegang jawatan KP SPRM, gagal memisahkan naluri politik dan berpihak dalam tugasnya mengetuai agensi tersebut.
Selain itu, wujudnya rakaman audio secara haram melibatkan Najib ketika beliau memegang jawatan Perdana Menteri ini juga dengan sendirinya membuktikan negara kita tidak lagi selamat dan diancam bahaya.
Kalau Perdana Menteri pun boleh dirakam suaranya secara haram, apatah lagi menteri, ahli perniagaan dan rakyat biasa.
Soalnya, siapakah yang melakukan rakaman itu?
Apakah ini menunjukkan perbualan Perdana Menteri sekarang juga boleh diintip secara haram dan bakal didedahkan kepada umum setelah beliau tidak lagi berkuasa nanti?
(ShahbudinHusin 08/01/2020)

0

0

votes
Article Rating
Kongsikan artikel ini


MALAYSIA KINI JADI NEGARA BISU DAN BAKAL LUMPUH, KP SPRM WAJIB LETAK JAWATAN

Satu kesan paling ketara dan menakutkan berikutan pendedahan sembilan rakaman audio oleh SPRM semalam ialah Malaysia akan menjadi negara yang lumpuh dari segi komunikasi mulai sekarang hingga beberapa bulan akan datang.
Jika nasib tak baik, komunikasi itu akan terus lumpuh selagi Tun Mahathir Mohamad memegang jawatan Perdana Menteri.
Ini berikutan pendedahan rakaman perbualan Najib Razak yang ketika itu memegang jawatan Perdana Menteri, antaranya dengan isteri sendiri, Rosmah Mansor, dengan pegawai tinggi kerajaan dan dengan Putera Mahkota UAE, Mohammad bin Zayed Al Nahyan itu dengan sendirinya telah menimbulkan ketakutan kepada semua orang untuk berkomunikasi.
Kebimbangan itu bukan saja kerana kemungkinan perbualan telefon akan dirakam secara curi, bahkan tidak mustahil perbualan secara langsung pun ada alat rakaman dipasang di mana-mana seperti di bawah meja, pada dinding, siling dan sebagainya tanpa diketahui.
Selepas ini, bukan saja pegawai kerajaan jadi takut berhubung melalui telefon atau bercakap dengan sesiapa, malah rakyat biasa juga jadi fobia untuk berkomunikasi sesama sendiri.
Logiknya, kalau Perdana Menteri pun boleh dirakam curi perbualannya, apatah lagi rakyat biasa yang tiada apa-apa keistimewaan.
Pemimpin negara-negara luar pula akan secara automatik menamatkan sebarang komunikasi dan perbualan dengan pemimpin negara kerana bimbang ia juga dirakam secara curi dan didedahkan kepada umum suatu hari nanti.
Akhirnya, berikutan tindakan Latheefa Koya mendedahkan rakaman audio itu, negara kita akan menjadi negara yang bisu untuk tempoh beberapa bulan akan datang.
Bukan saja komunikasi dalam negara terhenti, bahkan juga komunikasi dengan negara luar turut mati.
Apabila negara jadi bisu, bermakna tiada urusan atau perniagaan akan berjalan dengan lancar dan Malaysia akan menjadi lumpuh kerananya.
Apabila negara lumpuh, yang paling susah dan terbeban tentulah rakyat biasa kerana tiada urusan dapat dijalankan dengan sempurna.
Keadaan ini menambahkan lagi sengsara yang ditanggung negara berikutan bermusuh dengan Arab Saudi kerana menganjurkan Sidang Kemuncak KL baru-baru dan susulan tindakan pemboikotan minyak sawit oleh India lantaran komen Tun Mahathir berhubung undang-undang Imigresen negara tersebut.
Meskipun rakaman audio itu berlaku sewaktu era BN, tetapi oleh kerana pendedahannya dilakukan sekarang, kesan buruknya tidak dapat tidak akan menimpa kerajaan yang ada sekarang.
Lebih buruk lagi ia juga menimbulkan tanggapan bahawa oleh kerana kerajaan sekarang seolah-olah menggunakan rakaman itu untuk menghancurkan musuh politiknya, tidak mustahil perlakuan merakam curi perbualan lebih berleluasa dilakukan pada era masa kini dalam pelbagai sektor.
Dengan yang demikian, tindakan SPRM mendedahkan rakaman audio itu telah meletakkan masa depan negara dalam bahaya dan menuju kehancuran.
Lebih buruk lagi apabila Latheefa Koya dilihat tersenyum-senyum ketika memperdengarkan rakaman perbualan perbualan Najib dengan Rosmah kepada pihak media yang seperti memberi tanggapan tujuan pendedahan itu semata-mata bermotifkan politik dan mahu mengaibkan.
Maka itu, atas kerosakan kepada negara dan sengsara yang bakal ditanggung rakyat, Latheefa Koya wajib meletakkan jawatannya dengan segera.
Kiranya beliau enggan, Tun Mahathir selaku Perdana Menteri harus mengutus surat, setidak-tidaknya sepanjang 18 atau 19 perenggan dengan arahan kepadanya agar berhenti serta-merta.
Tetapi, jika tindakan Latheefa Koya membuat pendedahan rakaman audio itu adalah dalam pengetahuan dan dengan restu Perdana Menteri, tiada pilihan, Tun Mahathir sekali wajar berundur daripada jawatannya.
(ShahbudinHusin 09/01/2020
)

0

0

votes
Article Rating
Kongsikan artikel ini


PENDEDAHAN AUDIO SPRM AKHIRNYA UNTUNGKAN NAJIB, RUGIKAN MAHATHIR

Sehingga ini masih tidak jelas apakah tujuan lain SPRM mendedahkan rakaman audio melibatkan Najib Razak yang dikaitkan dengan percubaan menutup skandal 1MDB, selain untuk memalukan bekas Perdana Menteri itu.
Pada tanggapan umum, memalukan Najib adalah satu-satunya tujuan SPRM berbuat demikian, meskipun Najib sudah pun dihadapkan dengan puluhan pertuduhan di mahkamah dan semakin hampir menuju ke penjara.
Seolah-olah, meskipun Najib sudah dihadapkan ke mahkamah dan dikatakan dalam perjalanan menghuni penjara, tetapi berikutan sokongan rakyat terhadapnya dilihat terus bertambah, gambarannya masih ada yang tidak puas hati dengan kian bertambah sokongan yang diterimanya.
Lalu, dikatakan kerana itulah rakaman audio itu didedahkan kepada media, bukan diserahkan terus kepada pihak polis untuk siasatan lanjut.
Malah, menjadi perbualan di mana-mana bagaimana mimik muka Latheefa Koya menahan ketawa dan tersenyum-senyum ketika memperdengarkan perbualan Najib dimarahi Rosmah Mansor, seolah-olah itulah matlamat yang mahu disasarkan kepada rakyat, selain perbualan-perbualan lain yang menjurus ke arah usaha menutup skandal 1MDB.
Kalaulah berdasarkan rakaman audio itu terdapat kesalahan tertentu dilakukan oleh Najib, Rosmah Mansor, Dzulkifli Ahmad (bekas KP SPRM) dan lain-lain yang membolehkan mereka didakwa di mahkamah, langkah yang sepatutnya diambil oleh SPRM, sebaik menerima rakaman audio daripada sumber yang tidak diketahui itu ialah menyerahkannya kepada pihak polis agar siasatan segera dapat dilakukan serta lebih banyak pendakwaan di mahkamah dapat diambil.
Ini kerana SPRM adalah agensi penguatkuasa undang-undang, bukan sebuah parti politik atau agensi perhubungan awam yang boleh disuruh itu dan ini asalkan ada ganjaran serta upah lumayan diberikan.
Sebagai agensi penguatkuasa undang-undang dan mencegah rasuah, SPRM harus bertindak secara profesional dan berlandaskan undang-undang.
Memang SPRM boleh menyiasat, menahan dan seterusnya menyediakan kertas siasatan bagi tujuan pendakwaan, tetapi memalukan orang dengan hebahan rakaman audio kepada media, khususnya terhadap bekas pemimpin negara sebelum rakaman itu diserahkan kepada pihak polis untuk disiasat, tentulah tidak termasuk dalam skop tugas badan tersebut.
Tak tahulah jika sejak Latheefa mengetuai SPRM, sudah ada bidang tugas tambahan badan itu yang tidak diwartakan kepada umum.
Begitu pun, percubaan SPRM untuk memalukan Najib, menjejaskan reputasi atau mengurangkan sokongan terhadapnya dengan hebahan rakaman audio itu jelas nampak tidak menjadi.
Sebaliknya, SPRM dan Latheefa lebih banyak dipersalahkan kerana tindakannya yang dianggap tidak profesional itu.
Dalam PH sendiri, tidak ada yang mempertahankan tindakan SPRM itu di mana beberapa figura yang berlatar-belakangkan undang-undang seperti Ramkarpal Singh, Hanif Khatri Abdullah dan Rais Yatim terang-terang mengutuk dan mengecam SPRM serta Latheefa.
Tidak terkecuali, Penasihat Media dan Komunikasi kepada Perdana Menteri, A Kadir Jasin turut serta melontarkan kecaman dengan menganggap SPRM di bawah Latheefa seperti sudah hilang profesionalismenya.
Apa yang diraih Najib, malah ialah simpati dan kasihan orang terhadapnya kerana Tun Mahathir Mohamad dianggap tidak putus-putus mahu membalas dendam, menyusah serta memalukannya melalui tindakan SPRM itu.
Bahkan, tindakan memperdengarkan rakaman audio itu dilihat suatu perlakuan “overkill” terhadap Najib kerana setelah jatuh, sudahlah disiasat, direman, didakwa di mahkamah dan kini dimalukan pula dengan babak beliau dimarahinya oleh isterinya.
Dalam konteks yang sama, rata-rata rakyat Malaysia percaya tidak mungkin Latheefa berani mendedahkan rakaman audio itu kepada media dalam sidang media khas yang dipanggilnya jika tanpa pengetahuan dan restu Perdana Menteri.
Apalagi dengan perlantikan Latheefa mengetuai SPRM adalah merupakan pilihan Tun Mahathir sendiri, ia secara tidak langsung menguatkan lagi keyakinan adanya restu dan lampu hijau diberikan sebelum pendedahan kepada media itu dilakukan.
Mereka yakin, adalah mustahil Latheefa bertindak sendirian kerana dari segi penanda aras pencapaian SPRM sebagai agensi pencegah rasuah, kejayaan badan itu adalah diukur melalui kes-kes yang berjaya dibawa ke mahkamah, bukannya dengan mendedahkan rakaman audio kepada media.
Makna kata, selepas dua tiga jam awal pendedahan orangramai terpana dengan tindakan SPRM itu, selebihnya lebih banyak kecaman diterima badan itu, termasuk membabitkan nama Tun Mahathir sama.
SPRM dikecam, Latheefa dikecam, Tun Mahathir juga dikecam, manakala yang perlahan-lahan meraih untung simpati rakyat ialah Najib.
Lebih daripada itu, keyakinan orangramai terhadap perbicaraan Najib berkaitan 1MDB yang sedang berjalan turut menjadi semakin pudar dengan munculnya rakaman audio yang didedahkan SPRM ini.
Apakah, berikutan namanya dan kerajaan kian dipersalahkan, Tun Mahathir selepas ini akan lepas tangan begitu saja dan menyalahkan Latheefa sepenuhnya atas tindakan tidak profesional mendedahkan rakaman tersebut?
Berapa lama lagi agaknya Latheefa mampu bertahan dengan jawatannya?
(ShahbudinHusin 09/01/2020)

0

0

votes
Article Rating
Kongsikan artikel ini


AZMIN BELUM BOLEH BERSYUKUR LAGI, NAMANYA TIDAK DIBERSIHKAN PUN OLEH PEGUAM NEGARA

Sebaik diumumkan tiada pendakwaan terhadapnya, Menteri Hal Ehwal Ekonomi, Azmin Ali lantas memanjatkan rasa syukur kerana pihak berkuasa telah membersihkan namanya.
Katanya, sejak dari awal beliau konsisten mengatakan video tersebut adalah komplot untuk memusnahkan kerjaya politiknya dan tidak pernah ragu bahawa keadilan akan ditegakkan.
“Saya sudah membaca kenyataan Peguam Negara Tommy Thomas berkenaan video fitnah terhadap saya. Segala puji bagi Allah kerana membolehkan kebenaran mengatasi kejahatan dan walaupun saya dibersihkan sepenuhnya, saya berdoa tiada lagi yang akan menghadapi politik keji seperti ini,” kata Timbalan Presiden PKR itu dalam kenyataannya.
Peguam Negara Tommy Thomas hari ini berkata, tiada pertuduhan akan dibuat dalam kes video intim kontroversi, yang dipercayai merujuk kepada video yang mengaitkan Azmin dengan bekas ketua Pemuda PKR Santubong, Haziq Abdullah Abdul Aziz.
Thomas dalam kenyataan berkata, ini kerana pakar forensik AS “gagal” mengenal pasti individu dalam video berkenaan kerana resolusinya yang rendah atau gambarnya kabur.
“Laporan bebas oleh pakar forensik Amerika Syarikat mengesahkan dapatan CyberSecurity, antara lainnya, ‘kegagalan untuk mengenalpasti individu-individu di dalam video tular tersebut adalah disebabkan resolusi yang rendah dan kualiti video-video dan rangka (frames) video yang sedikit untuk membolehkan suspek dilihat dengan jelas,” katanya.
Berdasarkan kenyataan Peguam Negara itu, sebenarnya adalah tanggapan syok sendiri Azmin saja yang mengatakan dirinya telah dibersihkan daripada skandal hubungan sejenis dengan Haziq.
Peguam Negara sama sekali tidak membersihkan namanya, kecuali hanya mengatakan pendakwaan tidak dapat dilakukan kerana gambar Azmin dalam video itu dikatakan kabur lantaran resolusinya yang rendah.
Peguam Negara tidak menyebut langsung bahawa pelaku dalam video tersebut bukan Azmin sebagaimana yang dipercayai oleh majoriti rakyat Malaysia yang sudah menontonnya.
Juga tidak disebut bahawa video itu bukan asli atau semuanya adalah fitnah terhadap Azmin. Yang disebut cuma gambarnya saja yang kabur.
Bagi mereka yang telah menonton klip video tersebut, kenyataan Peguam Negara adalah lawak jenaka era Malaysia Baru yang berperdana-menterikan PM7, tetapi jiwa dan hatinya saling tak tumpah seperti PM4 dahulu.
Rata-rata berpendapat, video tersebut adalah jelas dan sukar untuk menidakkan ianya bukan Azmin, malah budak belum bersunat pun jika menontonnya akan dapat melihat persamaan dengan Menteri Hal Ehwal Ekonomi yang gambarnya selalu mereka tonton dalam televisyen.
Sehubungan itu, ramai yang percaya kenyataan Peguam Negara tentang tiadanya pendakwaan terhadap Azmin adalah skrip yang sudah disediakan oleh pihak yang memang sejak awal mahu melindungi Timbalan Presiden PKR itu.
Kata mereka, jika suara Najib Razak dapat dikenalpasti dengan mudah dalam rakaman audio yang diperdengarkan kepada media oleh SPRM baru-baru ini, maka agak mustahil muka dan wajah Azmin tidak dapat dikenali dalam video hubungan seks sejenisnya dengan Haziq, termasuk dalam versi HD yang turut disebarkan.
Selain itu, kenyataan Tommy Thomas berhubung tiada pendakwaan itu juga tidak menyentuh langsung tentang pengakuan Haziq sebelum ini bahawa beliaulah lelaki dalam video tersebut dan pasangan seks sejenisnya tidak lain tidak bukan adalah Azmin.
Kenapa pengakuan Haziq tidak diambil kira dan tiada pendakwaan diputuskan hanya berdasarkan dapatan dalam video saja?
Bukankah dalam kes liwat 1 yang melibatkan Anwar Ibrahim, walaupun beliau dibebaskan akhirnya di peringkat Mahkamah Persekutuan, pertuduhan kepada bekas TPM itu hanya bersandarkan pengakuan Azizan Abu Bakar?
Secara kebetulan, kedua-dua kes – liwat 1 dan kes seks sejenis Azmin – berlaku di era PM4 dan PM7 iatu orang yang sama menjadi Perdana Menteri, cuma kepentingannya saja yang berbeza dalam kedua-duanya.
Untuk itu, Azmin sebenarnya belum dibebaskan sepenuhnya lagi, sebaliknya beliau cuma dibebaskan buat sementara saja atau sekurang-kurangnya selagi Tun Mahathir masih menjadi Perdana Menteri atau sehingga kesetiaannya tidak berkurangan kepada Perdana Menteri yang sudah berusia 94 tahun itu.
Apalagi, dalam kenyataan Peguam Negara itu juga menyebut – penyiasatan boleh dibuka semula jika dan apabila keterangan baru diperolehi yang memberi erti kes tidak ditutup sepenuhnya.
Ini sekaligus menyebabkan kesangsian rakyat terus berkembang mengenai keputusan Peguam Negara dan menjadi perbualan yang tidak bertitik.
Makna kata, Azmin belum boleh bersyukur sepenuhnya lagi buat masa ini, apa lagi jika mahu memotong pulut kuning berikutan keputusan Peguam Negara itu.
Beliau bukan saja tidak dibersihkan dalam erti kata sebenar, malah nyawa politiknya lebih terpenjara dalam poket Tun Mahathir.
(ShahbudinHusin 10/01/2020)

0

0

votes
Article Rating
Kongsikan artikel ini


MAHATHIR LANGGAR MANIFESTO SEKALI LAGI?

Perdana Menteri, Tun Mahathir Mohamad akhirnya dilantik untuk memangku jawatan Menteri Pendidikan yang dikosongkan oleh Dr. Mazlee Malik.
Disebut dalam kenyataan media hari ini bahawa keputusan itu dibuat oleh Jemaah Menteri pada mesyuarat kabinet pada Rabu, 8 Januari lalu.
Tugas Tun Mahathir memangku jawatan tersebut adalah berkuatkuasa 3 Januari lalu iaitu hari bermulanya perletakan jawatan Dr. Mazlee dan sehingga Menteri Pendidikan baru dilantik.
Selepas PRU14 lalu, Tun Mahathir yang dilantik sebagai Perdana Menteri PH telah menamakan dirinya sebagai Menteri Pendidikan, sebelum beliau kemudian dikritik ramai kerana dianggap telah melanggar manifesto pilihanraya.
Salah satu manifesto PH dalam PRU14 ialah tidak membenarkan Perdana Menteri memegang sebarang porfolio kementerian seperti mana era BN bagi memastikan seorang ketua kerajaan tidak mempunyai kuasa terlalu berlebihan dan fokus terhadap tugas mengurus negara.
Berikutan itu, Tun Mahathir menarik balik perlantikan terhadap dirinya itu dan kekal hanya menjadi Perdana Menteri saja serta melantik Dr. Mazlee sebagai Menteri Pendidikan.
Bagaimanapun, setelah 20 bulan memegang jawatan itu, Dr. Mazlee telah diarah berhenti oleh Tun Mahathir berkuatkuasa 3 Januari lalu.
Sekarang, Tun Mahathir kembali memegang jawatan Menteri Pendidikan yang gagal diberikan kepada dirinya sebelum ini.
Tidakkah ini bererti beliau melanggar janji manifesto sekali lagi?
Walaupun beliau dikatakan memegang jawatan tersebut hanya untuk sementara sehingga Menteri Pendidikan baru dilantik, soalnya bilakah perlantikan Menteri Pendidikan baru itu akan dibuat?
Minggu depan? Bulan depan? Dua bulan lagi?
Atau bila?
Tidak mustahilkah nanti sehingga bersara pun beliau masih kekal memangku jawatan Menteri Pendidikan?
Tidak kira berapa lama Tun Mahathir akan memegang jawatan itu, sementara atau hanya memangku saja, asal ada kementerian lain diterajuinya, beliau dengan jelas dianggap telah melanggar manifesto pilihanraya.
Kenapa tidak terus dilantik saja Menteri Pendidikan yang baru sekarang?
Apa yang mahu dilakukannya, membereskan isu jawi, menangani Dong Zong atau menyelesaikan isu internet sekolah-sekolah?
(ShahbudinHusin 10/01/2020)

0

0

votes
Article Rating
Kongsikan artikel ini


KALAU SAMPAI DIPAKSA, MAHATHIR JUGA AKAN MALU AKHIRNYA….

Berikutan ketidaktentuan yang masih berterusan berhubung peralihan kuasa, Naib Presiden PKR, Rafizi Ramli baru-baru ini menyarankan agar perkara itu boleh dipaksakan kepada Tun Mahathir Mohamad.
Menurut beliau, PH mungkin terpaksa mengambil pendekatan tersebut kerana rakyat mula kehilangan sabar berhubung janji penyerahan jawatan Perdana Menteri daripada Tun Mahathir kepada Anwar Ibrahim.
“Jika Tun Mahathir sedia melepaskan jawatannya dengan rela, proses peralihan akan berjalan dengan sangat lancar,” kata Rafizi seperti dipetik akhbar South China Morning Post.
Bagaimanapun, tambahnya, masalah utama sekarang ialah kerana Tun Mahathir masih tidak menunjukkan komitmen yang jelas ke arah peralihan kuasa itu.
Dari satu sudut, saranan Rafizi ini ternampak suatu tindakan yang agak kasar terhadap seorang Perdana Menteri dan ketua kerajaan, malah dikatakan sesuatu yang tidak patut dilakukan.
Tetapi jika tiada pilihan, sebenarnya itulah pilihan yang terbaik bagi PH demi kelangsungan masa depannya.
Menghampiri tempoh dua tahun PH menjadi kerajaan, demi kestabilannya, menetapkan tarikh khusus peralihan kuasa adalah sangat perlu pada ketika ini.
Selama ini pun ketidaktentuan berhubung tarikh peralihan kuasa itulah yang telah meretakkan PH dan memberi ruang kepada pihak pembangkang untuk mengambil kesempatan.
Kiranya Tun Mahathir menunjukkan keikhlasan yang tulen dan tidak terus berdolak-dalik berhubung janji menyerahkan jawatan Perdana Menteri kepada Anwar, PH tidak akan berdepan dengan banyak masalah seperti sekarang ini.
Ini tidak, walaupun mulut Tun Mahathir selalu berkata “akan menunaikan janji serta saya akan mengotakan janji”, persoalannya kenapakah beliau masih liat menetapkan tarikhnya untuk berundur?
Bukankah sebelum ini Tun Mahathir selalu berkata hasratnya bersama PH hanya untuk menumbangkan BN dan kemudian menyebut, tempoh dua tahun menjadi Perdana Menteri adalah mencukupi baginya untuk memulihkan keadaan negara yang telah dirosakkan oleh Najib Razal?
Bukankah juga, sebelum ini Tun Mahathir beberapa kali melafazkan ucapan terima kasih kepada Anwar kerana sanggup menerimanya dalam PH, meskipun pernah memecat, menganiaya, mengaib dan memenjarakan bekas timbalannya itu?
Apa sudah jadi sekarang, apakah setelah kuasa berada dalam tangan, Tun Mahathir jadi lupa kepada semua pengorbanan dan kemaafan yang pernah Anwar berikan kepadanya?
Dalam hal ini, jika Tun Mahathir benar-benar ikhlas kepada PH dan juga kepada Anwar serta kepada pengundi yang telah memberi kemenangan kepada gabungan itu menjadi kerajaan, beliau tiada pilihan lain selain bersetuju menetapkan tarikhnya berundur demi memastikan proses peralihan kuasa berjalan dengan lancar.
Kelancaran proses peralihan kuasa dengan sendirinya akan menyumbang kepada kestabilan dan keyakinan rakyat kepada PH untuk menjadi kerajaan dengan lebih lama lagi.
Kiranya Tun Mahathir enggan berbuat demikian, bukan saja PH akan terjebak ke dalam kancah perpecahan, bahkan akan memalukan dirinya sebagai seorang negarawan jika pendekatan paksa akhirnya terpaksa diambil untuk menetapkan tarikh peralihan kuasa.
Sama ada paksaan itu berjaya akan tidak, itu bukanlah soalnya, namun jika sampai ke tahap itu yang berlaku, yang utama menerima kesan buruknya ialah Tun Mahathir.
Paksaan itu akan menjadikan beliau dilihat oleh rakyat sebagai seorang tua yang tamak, sentiasa lapar dengan kuasa, mudah mungkir janji, menikam orang yang pernah menolongnya serta tidak boleh dipercayai sehingga ke akhir hayatnya.
Apakah, dalam perjalanan menuju alam baqa yang bila-bila masa jemputan Malaikat Maut boleh diarahkan Tuhan datang kepadanya, itu yang menjadi pilihan Tun Mahathir?
(ShahbudinHusin 11/01/2020)

0

0

votes
Article Rating
Kongsikan artikel ini